Perbicaraan kes jenayah berkepentingan awam akan diteruskan semasa PKP, kata ketua hakim

Semua perbicaraan dan prosiding jenayah di seluruh negara akan bersambung pada 27 Januari walaupun Perintah Kawalan Pergerakan (PKP) atau Perintah Kawalan Pergerakan Bersyarat (PKPB) sedang dilaksanakan, kata Ketua Hakim Negara Tengku Maimun Tuan Mat.Beliau berkata, keutamaan seharusnya diberikan kepada kes berkepentingan awam termasuk rasuah, jenayah komersil, alam sekitar, habeas corpus, keganasan rumah tangga dan pelanggaran peraturan di bawah Akta Pencegahan dan Pengawalan Penyakit Berjangkit 1988.“Kes-kes pra-2020 dengan keutamaan kepada kes sambung bicara dan kes-kes yang melibatkan pesalah kanak-kanak”.“Mana-mana kes yang dipohon oleh pihak-pihak untuk dijalankan atas sebab-sebab yang khas dan hal keadaan tertentu,” kata Tengku Maimun dalam pekeliling bertarikh hari ini yang diedarkan kepada hakim-hakim Mahkamah Persekutuan, Mahkamah Rayuan, Mahkamah Tinggi, Mahkamah Sesyen dan Mahkamah Majisret seluruh negara yang dilihat MalaysiaNow.Semasa menjelaskan berhubung darurat Covid-19 yang diisytiharkan bulan lepas, Perdana Menteri Muhyiddin Yassin berikrar akan memastikan sistem kehakiman negara bebas tanpa campur tangan kerajaan.Antara kes-kes melibatkan kepentingan awam yang bakal diteruskan perbicaraannya pada bulan ini melibatkan bekas timbalan perdana menteri merangkap menteri dalam negeri, Ahmad Zahid Hamidi pada 27 Januari depan.Zahid, 68, yang juga presiden Umno berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi.Sementara bulan depan, perbicaraan rasuah dan pengubahan wang haram 1MDB bekas perdana menteri Najib Razak melibatkan RM2.3 bilion akan bersambung pada 18 Februari dan kes meminda laporan audit 1MDB melibatkan ahli Parlimen Pekan itu dan bekas ketua pegawai eksekutif syarikat itu, Arul Kanda Kandasamy akan bersambung pada 22 Februari.Pada 8 Jun, kes projek terowong bawah laut melibatkan Setiausaha Agung DAP Lim Guan Eng akan bermula.MalaysiaNow melaporkan hari ini peguam kanan, Haniff Khatri Abdulla mencadangkan penubuhan mahkamah khas semasa darurat untuk mempercepatkan kes-kes melibatkan ahli politik.Katanya, dengan kuasa darurat, Yang di-Pertuan Agong boleh mewujudkan undang-undang khas untuk menentukan kesemua keputusan kes-kes jenayah melibatkan ahli politik diadakan di mahkamah khas sehingga selesai.Dalam pekeliling yang diedarkan hari ini, Tengku Maimun bagaimanapun berkata, mahkamah mempunyai budi bicara untuk menentukan mana-mana kes yang akan dijalankan di mahkamah terbuka semasa PKP.


Kes harian turun ke paras 800 jangkitan, 10 lagi terkorban

867 kes baru Covid-19 direkodkan semalam menjadikan jumlah keseluruhan sebanyak 5,010,634 kes.
Sebanyak 1,313 pesakit turut dilaporkan sembuh, menjadikan jumlah keseluruhan kes sembuh sebanyak 4,955,150.
Ketika ini, 18,721 kes aktif direkodkan di mana 17,408 atau 93% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,235 (6.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 78 kes dan 50 daripadanya memerlukan bantuan alat pernafasan.
10 lagi kes kematian dicatatkan termasuk dua kes kematian sebelum tiba di hospital menjadikan keseluruhan korban akibat wabak itu sebanyak 36,763 orang.


Raja-Raja Melayu syorkan tiada keperluan lanjutkan darurat

Persidangan khas Raja-Raja Melayu di Istana Negara hari ini mengesyorkan tiada keperluan melanjutkan darurat selepas 1 Ogos 2021, kata Syed Danial Syed Ahmad.Penyimpan mohor besar Raja-Raja Melayu itu berkata, Raja-Raja Melayu sependapat dalam sembilan perkara berhubung nyawa dan kehidupan rakyat, peningkatan program vaksinasi, program membendung wabak Covid-19, dan kestabilan kerajaan yang mendapat keyakinan majoriti rakyat.Kesemua perkara tersebut haruslah mendapat sokongan rakyat tanpa menimbulkan keraguan dan tanpa dianggap mempunyai sebarang muslihat politik yang terselindung.“Suhu politik yang semakin panas wajib diredakan. Pentingnya sebuah kerajaan yang stabil dan mendapat keyakinan serta mendapat sokongan majoriti rakyat. Tidak ada keperluan meletakkan negara di bawah pemerintahan darurat selepas 1 Ogos 2021,” kata Syed Danial dalam satu kenyataan hari ini.“Raja-Raja berpendirian pentingnya dihormati mekanisme semak dan imbang antara eksekutif, cabang legislatif dan kehakiman untuk menjamin berlakunya tadbir urus yang telus, berintegriti dan bertanggungjawab kepada rakyat terutama dalam hal ehwal kewangan dan perbelanjaan negara.”Dalam pada itu katanya, Raja-Raja Melayu turut mengambil maklum beberapa perkara berhubung suasana politik negara yang tidak stabil, keadaan ekonomi dan kewangan negara yang membimbangkan, keretakan perpaduan rakyat dan beberapa perkara berhubung aktiviti keagamaan umat Islam.“Adalah menjadi kewajipan Seri Paduka Baginda dan Raja-Raja Pemerintah di negeri-negeri untuk mengimbangkan pelbagai tuntutan demi menjamin berlakunya keadilan dan menghindarkan kemungkinan sebenar ataupun tanggapan berlakunya sebarang penyalahgunaan kuasa.“Raja-Raja Melayu turut menegaskan pentingnya prinsip raja berperlembagaan dan demokrasi berparlimen diterjemahkan melalui budaya pemerintahan yang pada setiap masa meluhurkan Perlembagaan Negara dan mendaulatkan undang-undang,” katanya.


Peralihan ke fasa endemik ditangguh seketika, kata Hishammuddin

Usaha peralihan ke fasa endemik ditangguh seketika sehingga kerajaan mengetahui lebih lanjut mengenai varian baru Covid-19, Omicron, yang lebih mudah merebak berbanding Delta.Menteri Kanan Pertahanan Hishammuddin Hussein berkata setakat ini, kerajaan mengambil maklum varian itu bukan sahaja telah menular di selatan benua Afrika, tetapi juga di beberapa buah negara antaranya, Itali, Denmark, Australia, United Kingdom, Belgium dan Hong Kong.“Walaupun sehingga hari ini kita tidak dengar kes di negara kita, tetapi tindakan berhati-hati terus dilaksanakan.“Kita bimbang semua yang telah kita rancangkan sebelum ini, kita telah umumkan kelonggaran SOP (prosedur operasi standard), tujuh asas yang kita harap dapat diumumkan dalam masa terdekat dalam fasa endemik, semua ini mungkin terjejas kalau sekiranya kita tidak dapat pantau secara lebih dekat penularan Omicron dan bagaimana kita dapat tanganinya,” katanya pada sidang media selepas mempengerusikan Mesyuarat Kuartet Menteri Covid-19 di Parlimen hari ini.Kerajaan sebelum ini menetapkan tujuh indikator utama yang perlu dicapai sebelum kementerian kesihatan (KKM) boleh mengisytiharkan Malaysia memasuki fasa endemik, sekali gus bersedia untuk hidup bersama virus Covid-19.Ia termasuk berkenaan jumlah penggunaan katil hospital, unit rawatan rapi (ICU) dan pusat kuarantin dan rawatan Covid-19 Berisiko Rendah (PKRC); kapasiti ujian di makmal dan kadar positif Covid-19.Hishammuddin berkata KKM juga sedang mendapatkan maklumat lebih terperinci mengenai tempoh inkubasi, gejala dan kebolehjangkitan varian Omicron dan akan mengumumkan perkara tersebut tidak lama lagi.Dalam pada itu beliau berkata kerajaan akan mengenakan kawalan sempadan antarabangsa yang lebih ketat ke atas negara-negara yang telah melaporkan penyebaran varian Omicron.Mengulas mengenai gesaan Presiden Afrika Selatan, Cyril Ramaphosa agar sekatan perjalanan ke atas negara itu dibatalkan, Hishammuddin berkata keputusan untuk menyekat adalah berlandaskan risiko keselamatan dan nasihat daripada KKM.“Apa yang diputuskan oleh KKM tidak jauh dengan apa yang diumumkan oleh negara-negara lain di luar sana, saya percaya negara Afrika faham dia (sekatan) bukan berhubung kait dengan diplomasi atau geopolitik tetapi soal kesihatan.“Takkan kita nak jejaskan apa yang kita dah lakukan selama satu setengah tahun ini dengan tindakan yang tidak bertanggungjawab,”katanya.Cyril Ramaphosa semalam menggesa negara terlibat supaya segera membatalkan larangan perjalanan ke negara itu yang dianggapnya tidak wajar secara saintifik kerana dikaitkan dengan penemuan varian Omicron.Sementara itu, mengulas mengenai risiko pembukaan semula sempadan Malaysia-Singapura melalui Laluan Perjalanan Vaksinasi (VTL) ekoran penularan varian baru itu, Hishammuddin meminta semua pihak untuk sentiasa berwaspada bagi mengelak penularan Omicron di negara ini.“Mesyuarat Kuartet mengambil maklum perbincangan kedua-dua perdana menteri (Malaysia dan Singapura) berhubung kait dengan kemungkinan destinasi lain yang berpotensi (dilaksana VTL) seperti Singapura ke Pulau Pinang, Langkawi, Kuching dan Kota Kinabalu.“Saya dah minta semua pihak untuk terus memikirkan dan berbincang dengan pihak negara berkenaan tetapi kita tidak akan buat keputusan sehingga kita tahu kesan dan impak sebenar varian baru ini,” katanya.


Penguat kuasa antara 6 ditahan kes rasuah lulus lesen GDL

Suruhanjaya Pencegahan Rasuah Malaysia (SPRM) menahan seramai enam individu termasuk dua pegawai penguat kuasa agensi kerajaan kerana disyaki terlibat dengan rasuah bagi meluluskan ujian memandu kelas kenderaan perdagangan (GDL) menerusi institusi memandu di sekitar Negeri Sembilan. Selain dua pegawai penguat kuasa tersebut, empat suspek lain merupakan tenaga pengajar dan pekerja di institusi memandu. Menurut sumber SPRM, kesemua suspek berusia antara 35 hingga 65 tahun tersebut ditahan sekitar pukul 5 hingga 6 petang di Pejabat SPRM Negeri Sembilan, semalam. Difahamkan lima dari enam suspek kini direman selepas penolong kanan pendaftar Khairunnisa Kasa membenarkan permohonan reman oleh pihak SPRM di Mahkamah Khas Reman Seremban hari ini.Empat suspek direman selama lima hari sementara seorang lagi direman tiga hari. Seorang lagi suspek dilepaskan dengan jaminan SPRM disebabkan isu kesihatan.Menurut sumber lagi, mereka disyaki meminta dan menerima wang rasuah berjumlah antara RM300 sehingga RM650 daripada pemohon bagi meluluskan setiap ujian lesen memandu kelas GDL melalui tenaga pengajar institut memandu di sekitar Negeri Sembilan. Sementara itu, Pengarah SPRM Negeri Sembilan, Awangkok Ahmad Taufik Putra Awg Ismail ketika dihubungi turut mengesahkan penahanan tersebut. Kes tersebut disiasat mengikut Seksyen 16(a)(A) & Seksyen 17(a) Akta SPRM 2009.


Jangkitan harian turun 287, angka korban kekal

Kira-kira 287 kes baru Covid-19 direkodkan semalam menjadikan jumlah keseluruhan sebanyak 5,032,433 kes.
Sebanyak 590 pesakit turut dilaporkan sembuh, menjadikan jumlah keseluruhan kes sembuh sebanyak 4,984,891.
Ketika ini, 10,634 kes aktif direkodkan di mana 10,175 atau 95.7% daripadanya menjalani kuarantin kendiri.
Tiada pesakit ditempatkan ke pusat kuarantin sementara 439 (4.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 20 kes dan 7 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,908 orang.


Label 'pengkhianat', 'kerajaan pintu belakang' tak beri kesan menjelang PRU

Naratif kerajaan "pengkhianat" dan "tebuk atap" terhadap pembentukan kerajaan selepas kejatuhan Pakatan Harapan (PH) pada Februari 2020 seringkali dicanang setiap kali musim Pilihan Raya Negeri dan persidangan Dewan Rakyat.
Agenda naratif tersebut kononnya ingin mengatakan bahawa gabungan Bersatu, Barisan Nasional (BN), PAS, Gabungan Parti Sarawak (GPS) di Sheraton Hotel, Petaling Jaya menggunakan nama Perikatan Nasional (PN) sebagai tidak bermaruah dan mencalarkan sistem demokrasi.
Ia juga membawa kepada Rang Undang-undang Anti Lompat Parti yang diluluskan secara sebulat suara di Dewan Rakyat baru-baru ini.
Bagaimanapun, bagi pengundi-pengundi Pilihan Raya Umum ke-15 (PRU15) yang ditemui MalaysiaNow tidak termakan dengan naratif yang digunakan PH itu untuk memburukkan PN.
Sekumpulan pengundi muda yang ditemui di sebuah restoran makanan segera berdekatan Seri Kembangan, Selangor menganggap peralihan kerajaan pada awal 2020 itu sebagai sesuatu yang positif.
Mereka yang berusia dari 19 hingga 24 tahun itu rancak bercerita tentang pandangan masing-masing mengenai Langkah Sheraton yang menyaksikan perubahan kerajaan dengan pelantikan Muhyiddin Yassin sebagai perdana menteri baru menggantikan Dr Mahathir Mohamad.
"Kami tak suka PH. Manifesto mereka bukan kitab suci. Sudah tu, nak buat apa jadi kerajaan?
"PN lebih baik sebab boleh urus negara masa Covid-19 dan beri moratorium. Memang membantu ramai orang contohnya macan keluarga kami sendiri yang ada hutang bank," kata Muhamad Nazleen yang kini bekerja sebagai pemandu e-hailing.
Bercakap kepada MalaysiaNow, mereka mengakui tidak begitu mahir tentang politik.
Bagaimanapun, mereka yakin tidak akan terpengaruh dengan kempen-kempen yang mengatakan peralihan kuasa itu sebagai hipokrit, tidak sah dan pengkhianatan.
Menurut mereka, undi yang akan disumbangkan pada PRU15 akan dinilai sebaiknya melalui manifesto dan prestasi sepanjang kempen PRU15 yang berlangsung kelak.
Kenyataan mereka pernah disokong oleh satu tinjauan yang dilakukan oleh badan kajian bebas Merdeka Centre for Opinion Research pada April 2021.
Tinjauan itu mendapati Muhyiddin mempunyai populariti 67% sebagai perdana menteri dan 74% pengundi secara konsisten berpendapat kerajaan membantu rakyat yang memerlukan bantuan dalam tempoh pandemik berbanding 25% yang tidak berpuas hati.
Lakukah kempen ‘kerajaan pengkhianat’?
Sementara itu, penganalisis politik dari Universiti Sains Malaysia (USM) Ahmad Atory Hussain berkata penerimaan tentang naratif "khianat" adalah berbeza mengikut latar belakang kelas ekonomi.
Menurut Atory, golongan kelas menengah tidak akan mudah terpengaruh dengan istilah "khianat" yang seringkali dicanang oleh pihak pembangkang.
Ini kerana, katanya, mereka memahami politik mandat rakyat melalui sistem pilihan raya dan politik mandat melalui majoriti ahli-ahli Parlimen.
"Mereka faham bahawa Anwar Ibrahim pun guna akuan berkanun (SD) untuk tiru Muhyiddin ambil alih kuasa tapi dia tak berjaya. Ahli-ahli Parlimen tak ramai sokong dia.
"Orang-orang yang bercakap khianat tu pun khianat juga. Anwar juga cuba dapatkan SD untuk jadi PM. Anwar dan Zahid juga jatuhkan kerajaan Melaka dan Johor tahun lalu dikira khianat lah tu.
"Tapi orang yang faham politik demokrasi, tak ada masalah kerana tak langgar undang-undang pun," katanya kepada MalaysiaNow merujuk kepada PRN yang dipaksakan berlaku di Melaka oleh PKR dan Johor oleh Umno.
Menurut Atory, naratif khianat itu sememangnya digunakan bagi niat yang tidak baik dan mahu memperlekeh pihak PN sahaja.
Mengulas lanjut, Atory menegaskan naratif tersebut hanya bersifat provokasi semata-mata yang mahu memburukkan kumpulan pemimpin yang dibenci.
Tegasnya, jika benar rakyat mudah terpengaruh dengan provokasi tersebut, Bersatu mungkin tidak akan menang pada Pilihan Raya Negeri (PRN) di Sabah.
"Muhyiddin mungkin tak ada penyokong pun.
“Kenyataannya, Bersatu kini kian mendapat perhatian," katanya merujuk kepada kemenangan Gabungan Rakyat Sabah (GRS) pada PRN Sabah pada tahun 2020 yang berjaya membentuk kerajaan negeri, menewaskan gabungan Warisan dan PH.


Kerajaan tetapkan had harga runcit RON95 pada RM2.05, diesel RM2.15

Kerajaan bersetuju untuk menetapkan had harga siling bagi petrol RON95 dan diesel, masing-masing pada paras RM2.05 dan RM2.15 seliter.Menteri Kewangan Tengku Zafrul Aziz dalam satu kenyataan hari ini berkata langkah itu dibuat bagi melindungi pengguna daripada kesan kenaikan harga minyak yang ketara apabila harga sebenar minyak di pasaran global meningkat.Beliau berkata paras harga siling bagi kedua-dua produk itu lebih rendah berbanding had harga yang dilaksanakan oleh kerajaan terdahulu pada 2019 iaitu RM2.08 seliter bagi petrol RON95 dan RM2.18 seliter untuk diesel.“Kerajaan akan menampung perbezaan harga pasaran sebenar dengan harga runcit yang ditetapkan secara mingguan melalui peruntukan subsidi.Zafrul berkata trend harga minyak global itu turut dipengaruhi oleh pelan vaksinasi Covid-19 yang mula dilancarkan secara beransur di seluruh dunia di mana Malaysia juga akan melancarkan Program Imunisasi Kebangsaannya bermula hujung bulan ini.“Keputusan ini diambil berdasarkan trend harga pasaran sebenar produk petroleum yang semakin meningkat susulan peningkatan permintaan minyak mentah dunia yang turut dipengaruhi oleh pembukaan semula pelbagai sektor ekonomi di seluruh dunia,” katanya.Zafrul berkata trend harga minyak global itu turut dipengaruhi oleh pelan vaksinasi Covid-19 yang mula dilancarkan secara beransur di seluruh dunia di mana Malaysia juga akan melancarkan Program Imunisasi Kebangsaannya bermula hujung bulan ini.Katanya kerajaan tetap komited untuk mengurangkan kos sara hidup rakyat dan akan memantau kesan perubahan harga minyak mentah dunia.“Langkah yang bersesuaian akan diambil bagi mengimbangi tanggungan subsidi kerajaan dengan keperluan untuk terus memelihara kebajikan dan kesejahteraan rakyat,” katanya.


PBB akan letak muka baru di lebih 40 kerusi yang ditandingi dalam PRN Sarawak

Parti Pesaka Bumiputera Bersatu (PBB) Sarawak akan bertanding di 47 dari 82 kerusi Dewan Undangan Negeri (DUN) pada Pilihan Raya Negeri (PRN) akan datang dengan meletakkan 20% wajah baru di kawasan ditandinginya.Naib Presiden PBB Abdul Karim Rahman Hamzah berkata muka baru mungkin bertanding di kawasan separa bandar sambil menambah adalah penting bagi calon muda diberi peluang bertanding.“Akan ada ramai calon berumur dalam lingkungan 30-an,” katanya kepada pemberita ketika ditanya mengenai barisan muka baru parti itu selepas mesyuarat Majlis Tertinggi PBB malam tadi.Beliau menambah apa yang “pasti” akan ada beberapa calon daripada sayap belia dan wanita parti itu.“(Parti ini) akan sentiasa seperti itu.”Karim berkata sebarang tindakan menggantikan penyandang kerusi DUN tidak mencerminkan kualiti perkhidmatan ahli Dewan Undangan Negeri (Adun) di kawasan mereka.“Namun saya rasa keadaan-keadaan ketika ini menyebabkan mereka perlu diganti dengan calon baru demi parti dan negeri,” katanya.Bagaimanapun, beliau enggan memperincikan jumlah wanita yang akan diletakkan sebagai calon.“Seboleh-bolehnya parti akan pastikan jumlah calon yang mewakili PBB tidak akan berkurang,” katanya.Walaupun bilangan calon wanita meningkat dari 15 orang pada 2011 kepada 22 pada PRN 2016, beliau berkata, kadar bilangan calon wanita dalam DUN Sarawak masih rendah.“Tetapi bukan mudah untuk mendapatkan calon baru kerana wanita biasanya suri rumah. Agak sukar bagi mereka, tetapi kita sentiasa boleh melatih mereka,” tambahnya.“Mesti ada yang mahu berkhidmat kepada masyarakat. Mereka inilah yang kita mahu cari, mereka yang mahu menyumbang kepada masyarakat sebagai ahli politik.”Wanita yang kini menjadi Adun Sarawak dari Gabungan Parti Sarawak (GPS) termasuk Fatimah Abdullah (Dalat), Sharifah Hasidah Sayeed Aman Ghazali (Samariang), Rosey Yunus (Bekenua), Jamilah Anu (Tanjung Datu), Simoi Peri (Lingga).Sementara dua Adun wanita lain Irene Mary Chang (Bukit Assek) dan Violet Yong (Pending) adalah dari DAP.


WTO jangka pertumbuhan perdagangan dunia perlahan tahun depan

Perdagangan dunia dijangkakan hilang momentum pada separuh kedua 2022 dan kekal lemah pada 2023 ketika pelbagai kejutan membebani ekonomi global, lapor Xinhua memetik Pertubuhan Perdagangan Dunia (WTO) pada Rabu.
Ahli ekonomi WTO dalam kenyataan itu menyebut bahawa jumlah dagangan barangan global akan berkembang sebanyak 3.5% pada 2022 - lebih baik sedikit daripada unjuran 3.0% pada April.
Namun, untuk 2023 mereka mengunjurkan peningkatan 1.0% turun mendadak daripada anggaran sebelumnya sebanyak 3.4%.
WTO dalam unjuran barunya menganggarkan keluaran dalam negara kasar (KDNK) dunia pada kadar pertukaran pasaran akan berkembang 2.8% pada 2022 dan 2.3% pada 2023 - dengan unjuran untuk 2023 adalah 1.0 mata peratusan lebih rendah daripada jangkaan sebelumnya.
Dalam unjuran April, ahli ekonomi WTO bergantung kepada simulasi untuk menjana unjuran pertumbuhan yang munasabah memandangkan konflik Ukraine baru sahaja bermula dan kesannya masih tidak diketahui.
Bagaimanapun, ahli ekonomi WTO pada Rabu berkata anggaran April 2023 kini dilihat lebih optimistik.
Sejak itu, harga tenaga telah meningkat mendadak, inflasi menjadi lebih meluas dan konflik terbabit masih tidak menunjukkan tanda untuk berakhir.
Pakar ekonomi menjelaskan bahawa permintaan import dijangka berkurangan berikutan pertumbuhan perlahan dalam ekonomi utama atas pelbagai sebab.
Harga tenaga yang tinggi berpunca daripada konflik Rusia-Ukraine akan mengetatkan perbelanjaan isi rumah dan meningkatkan kos pembuatan di Eropah manakala pengetatan dasar monetari akan menjejaskan perbelanjaan yang sensitif kepada kadar faedah dalam bidang seperti perumahan, kenderaan bermotor dan pelaburan tetap di Amerika Syarikat.
Bil import bahan api, makanan dan baja yang semakin meningkat boleh menyebabkan ketakjaminan makanan selain masalah bebanan hutang di negara membangun.
"Penggubal dasar berhadapan dengan tidak banyak pilihan kerana mereka perlu mencari keseimbangan optimum antara menangani inflasi, mengekalkan guna tenaga penuh dan memajukan matlamat dasar penting seperti peralihan kepada tenaga bersih.
"Perdagangan adalah alat penting untuk meningkatkan bekalan global bagi barangan dan perkhidmatan, serta untuk mengurangkan kos mendapatkan pelepasan karbon bersih-sifar," kata Ketua Pengarah WTO Ngozi Okonjo-Iweala.
Beliau berkata walaupun sekatan perdagangan mungkin merupakan tindak balas terbaik untuk menangani kekurangan bekalan yang terdedah oleh kejutan sejak dua tahun lepas, pemberhentian rantaian bekalan global hanya akan meningkatkan tekanan inflasi yang  membawa kepada pertumbuhan ekonomi  lebih perlahan dan menjejasakan taraf hidup.


81.8% dewasa, 58.7% populasi Malaysia lengkap vaksinasi Covid-19

19,180,397 orang atau 81.8% populasi dewasa lengkap vaksinasi Covid-19 setakat semalam.Sementara 22,481,986 atau 93.5% lagi telah menerima sekurang-kurangnya satu dos suntikan vaksin termasuk dos tunggal vaksin CanSino.Bagi populasi keseluruhan, 58.7% telah menerima vaksin lengkap sementara 68.8% telah menerima sekurang-kurangnya satu dos suntikan vaksin.Sejumlah 326,612 dos telah diberikan semalam, menjadikan keseluruhan suntikan vaksin di bawah Program Imunisasi Covid-19 Kebangsaan (PICK) sebanyak 41,573,883.


Selamat datang 2021

Sebahagian besar dalam tahun 2020, kita merupakan negara yang mementingkan angka.Kita tidak pernah terlepas untuk mengikuti pengumuman laporan harian angka kes Covid-19: berapa banyak kes baru dan di mana, berapa ramai yang pulih dan mungkin angka yang paling diambil serius adalah berapa jumlah kematian.Namun di sebalik kebimbangan kita dengan angka-angka berkaitan pandemik, ahli-ahli politik kita juga tidak terlepas dengan agenda angka mereka sendiri.Dan apabila angka mereka diselesaikan selepas kiraan oleh Yang di Pertuan Agong, kita kembali mengikuti pengumuman angka harian Covid-19 oleh Dr Noor Hisham Abdullah yang boleh dikatakan wajah paling dikenali oleh rakyat Malaysia pada tahun pandemik ini.Menjelang Oktober, angka-angka mula meningkat, mencapai 600, dan kemudian 1,000 serta seterusnya 2,000.Semalam, hari terakhir tahun 2020, angka 2,525 memecah rekod kes positif tertinggi harian Covid-19.Daripada mencapai negara maju seperti yang dibayangkan oleh Dr Mahathir Mohamad dalam Wawasan 2020nya, Malaysia rebah bersama-sama negara lain di seluruh dunia.Tetapi pandemik bukan satu-satunya sebab yang patut dipersalahkan.Ahli politik daripada semua pihak, yang diberi kepercayaan untuk melindungi kepentingan rakyat, juga menunjukkan belang mereka yang sebenar.Namun, itu adalah tahun 2020.Apa yang tidak mampu membunuh anda menjadikan anda lebih kuat. Bukan satu motivasi tepat untuk menggambarkan pandemik yang setakat ini meragut lebih 1.8 juta penduduk seluruh dunia.Tetapi umat manusia pernah terselamat daripada bencana paling teruk pada masa lalu.Ketika kita melangkah masuk ke tahun baru di mana pandemik Covid-19 dan semua perkara melibatkannya – perintah kawalan pergerakan, hilang pendapatan dan lain-lain – sudah pasti tidak akan berlalu begitu sahaja, tetapi kita tetap berharap.Kita mengharapkan satu tahun pemulihan, sama ada fizikal dan ekonomi. Satu tahun yang mana semua impian yang tertunda sejak 12 bulan lalu dapat dicapai.Dan bagi Malaysia, tahun di mana rakyat negara ini tidak lagi dipaksa untuk terlibat dalam obsesi sejumlah angka yang langsung tidak memberikan apa-apa faedah selain kepada ahli politik kita.


Lebih 600,000 daftar sebagai penerima vaksin Covid-19

Sejak pendaftaran vaksin Covid-19 di bawah Program Imunisasi Covid-19 Kebangsaan dibuka secara rasmi melalui aplikasi MySejahtera hari ini, seramai 637,000 individu telah mendaftar sebagai penerima menerusi medium tersebut setakat 9 malam tadi.Ketua Penolong Pengarah Kanan Bahagian Kawalan Penyakit Kementerian Kesihatan Dr Mahesh Appannan berkata pada masa ini aplikasi berkenaan dilihat sebagai medium paling berkesan untuk menyebarkan maklumat mengenai Covid-19 termasuk program vaksinasi.“Aplikasi MySejahtera sekarang mempunyai hampir 21 juta pengguna unik dan mereka semua aktif, setiap hari  kita dapat hampir 18 hingga 20 juta ‘check-in’. Itu menunjukkan banyak interaksi dan penggunaan MySejahtera dalam kalangan rakyat.“Buat masa ini kita memang tidak mewajibkan penggunaan MySejahtera tetapi menggalakkan rakyat Malaysia untuk menggunakannya. Mewajibkan sesuatu bukan selalunya strategi kami, ia datang dengan kesukarelaan,” katanya dalam program Ruang Bicara terbitan Bernama TV dengan tajuk ‘Vaksin Covid-19: Selamat dan Berkesan?’ semalam.Exco Perancangan Strategik Kempen Vaksinasi Medical Mythbusters Malaysia Dr Megat Mohamad Amirul Amzar Megat Hashim turut menjadi tetamu program itu.Petang semalam, Perdana Menteri Muhyiddin Yassin melancarkan program pendaftaran vaksinasi Covid-19 melalui aplikasi MySejahtera bagi memudahkan pelaksanaan program imunisasi itu.Majlis pelancaran diadakan selepas perdana menteri menerima suntikan pertama daripada dua dos vaksin Pfizer-BioNTech di Pejabat Kesihatan Putrajaya pada 2.43 petang, sekali gus menjadi individu pertama menerima vaksin itu di negara ini.Pendaftaran melalui Aplikasi MySejahtera merupakan antara lima kaedah pendaftaran secara dalam talian atau secara manual yang disediakan kerajaan untuk orang ramai mendapatkan suntikan vaksin Covid-19 dalam negara.Selain aplikasi MySejahtera, satu lagi kaedah secara dalam talian ialah melalui laman sesawang khas www.vaksincovid.gov.my manakala bagi pendaftaran secara manual, orang ramai boleh mendaftar dengan menghubungi talian hotline (akan dimaklumkan kemudian), hadir di fasiliti klinik kesihatan awam dan swasta atau menerusi program bantuan bagi penduduk di kawasan luar bandar dan pedalaman.Dalam pada itu, Mahesh turut memberi jaminan mengenai keselamatan data pengguna MySejahtera memandangkan aplikasi tersebut di bawah akta penting seperti Akta Perubatan 1971 dan Akta Pencegahan dan Pengawalan Penyakit Berjangkit 1988, selain turut menjalankan hubungan strategik dengan Agensi Keselamatan Siber Negara.Selain itu, beliau berkata sebanyak 48 peratus kontak rapat Covid-19 berjaya dikesan melalui aplikasi MySejahtera.


Ratusan warga berpendapatan rendah peroleh manfaat latihan celik digital

Program perintis untuk menggalakkan kecelikan digital dalam kalangan kumpulan berpendapatan rendah menutup tirainya selepas enam bulan inisiatif bersama Orang Asli di Bukit Lanjan, Selangor.Program #SayaDigital diselia oleh Malaysia Digital Economy Corporation (MDEC), sebuah agensi kerajaan yang berperanan menerajui ekonomi digital negara telah memberikan manfaat kepada 300 orang peserta setakat ini sebelum ia dirasmikan di seluruh negara.Program tersebut merangkumi tiga program secara fizikal dan sembilan lagi program atas talian yang menyasarkan kumpulan-kumpulan yang berpendapatan rendah.Projek-projek itu juga merupakan sebahagian gerakan #SayaDigital yang dilancarkan pada Ogos 2020 telah mendedahkan peserta kepada latihan kecelikan digital. Ia turut sejajar dengan Wawasan Kemakmuran Bersama 2030 dan MyDigital yang diumumkan kerajaan.Usaha menyasarkan keluarga-keluarga B40, penganggur, warga emas dan belia. Ia juga mendedahkan kepada kumpulan-kumpulan sasaran bahawa kecelikan digital dapat membantu kehidupan di samping turut memudahkan mereka untuk meluaskan perniagaan dan masa depan karier.“Inisiatif memperkasa mereka dengan pengetahuan dan kemahiran digital untuk semua lapisan masyarakat akan membolehkan Malaysia terus berkembang dalam pada masa yang mencabar ini dan seterusnya mendorong untuk mencapai matlamat Wawasan Kemakmuran Bersama 2030,” kata Ketua Pegawai Eksekutif MDEC, Surina Shukri.Sementara itu, Pengerusi MDEC Rais Hussin Mohamed Ariff berkata pandemik Covid-19 telah menekan keluarga-keluarga yang berpendapatan rendah sehingga mereka terpaksa beradaptasi dengan dunia yang umumnya bergantung dengan teknologi.“Ketika dunia mengalami perubahan drastik disebabkan pandemik, penerapan teknologi digital dan Revolusi Perindustrian 4.0 (IR4.0) sangat penting.“MDEC sentiasa bersemangat melaksanakan amanahnya dan tidak hanya membawa inovasi di tempat kerja dan perniagaan sebaliknya turut melengkapi rakyat dengan pengetahuan dan kemahiran digital terutamanya kelompok sosio ekonomi yang rentan,” kata Rais.Di bawah program tersebut juga, peserta-peserta dibantu dengan mengikut tahap kecelikan mereka untuk mempelajari modul-modul yang telah disediakan.Latihan tersebut turut termasuk penggunaan platform-platform e-komunikasi, perbankan atas talian dan e-wallet di samping beberapa aplikasi perkhidmatan digital.Setakat ini, 25 belia dilatih sepanjang inisiatif ini dan mereka boleh memindahkan kemahiran mereka kepada keluarga dan masyarakat.“Ini merupakan bengkel interaktif yang menyeronokkan kerana kami dibantu oleh para pelatih berwawasan dan bersemangat.“Saya telah belajar banyak perkara pada hari ini dan yakin akan dapat memanfaatkan pengetahuan ini dalam norma dan cabaran baru yang sedang kita jalani, ” kata Dawit, 42, seorang Orang Asli Temuan.


Mahkamah Persekutuan arah perbicaraan penuh petisyen pilihan raya Gua Musang

Mahkamah Persekutuan hari ini memerintahkan petisyen pilihan raya yang difailkan Barisan Nasional (BN) untuk mencabar keputusan Pilihan Raya Umum ke-15 (PRU15) bagi kerusi Parlimen Gua Musang dikembalikan ke Mahkamah Tinggi untuk perbicaraan penuh.
Panel tiga hakim Mahkamah Persekutuan yang diketuai Hakim Besar Sabah dan Sarawak Abdul Rahman Sebli membenarkan rayuan Mohd Azmi Mahmood, wakil bagi calon Barisan Nasional Tengku Razaleigh Hamzah, untuk mengetepikan keputusan Mahkamah Tinggi yang membatalkan petisyen pilihan raya tersebut.
Rahman mengarahkan petisyen itu dibicarakan penuh di hadapan hakim lain dan menetapkan 26 Jun untuk sebutan semula kes di Mahkamah Tinggi Kota Bahru.
Dalam keputusan sebulat suara mahkamah, Rahman berkata hakim Mahkamah Tinggi tersilap apabila memutuskan bahawa petisyen itu difailkan di luar masa.
Beliau juga berkata mahkamah berpuas hati bahawa pempetisyen (Azmi) telah memenuhi keperluan di bawah peraturan Akta Kesalahan Pilihan Raya 1954.
Dua lagi hakim ialah Hakim Mahkamah Persekutuan Hasnah Mohammed Hashim dan Nordin Hassan.
Azmi memfailkan petisyen itu, dalam usaha untuk membatalkan keputusan PRU15 bagi kerusi Parlimen Gua Musang yang dimenangi calon PAS-Bersatu Mohd Azizi Abu Naim, yang menewaskan Tengku Razaleigh dengan 1,826 undi.
PRU15 diadakan pada 19 November tahun lepas.
Sementara itu, panel Mahkamah Persekutuan yang sama hari ini menolak rayuan Naib Ketua Umno Bahagian Putrajaya Ahmad Faisal Abdul Karim untuk mengembalikan semula petisyen pilihan raya, yang difailkan untuk mencabar keputusan PRU15 bagi kerusi Parlimen Putrajaya, ke Mahkamah Tinggi untuk perbicaraan penuh.
Berikutan keputusan mahkamah itu, Naib Presiden Bersatu Radzi Jidin mengekalkan kedudukannya sebagai ahli Parlimen Putrajaya.
Rahman berkata tiada merit dalam rayuan Faisal kerana perkara yang dirayu oleh pempetisyen dalam petisyen itu tidak mempunyai butiran terperinci.
Beliau mengarahkan Faisal membayar kos guaman sebanyak RM30,000.
Faisal memfailkan petisyen pilihan raya itu untuk mencabar keputusan PRU15 bagi kerusi Parlimen Putrajaya yang dimenangi Radzi.
Radzi menewaskan penyandang empat penggal kerusi Putrajaya Tengku Adnan Tengku Mansor daripada BN dengan majoriti 2,310 undi dalam pertembungan enam penjuru.
Dua Mahkamah Tinggi, masing-masing telah membatalkan kedua-dua petisyen pilihan raya itu selepas membenarkan bantahan awal yang dibangkitkan Radzi dan Azizi.
Pada 10 Mac lepas, Mahkamah Tinggi Kuala Lumpur membenarkan bantahan awal Radzi untuk membatalkan petisyen itu selepas memutuskan Faisal gagal membuktikan amalan rasuah dilakukan oleh Radzi atau ejennya.
Sementara itu, pada 26 Februari lepas, Mahkamah Tinggi Kota Bahru menolak petisyen Azmi selepas memutuskan petisyen itu difailkan di luar tempoh masa yang dibenarkan iaitu 28 hari seperti yang ditetapkan di bawah Akta Kesalahan Pilihan Raya.
Peguam Wira Mohd Hafarizam Harun mewakili Azmi dan Faisal manakala peguam Yusfarizal Yussoff mewakili Azizi dan Radzi.


Rayuan sabitan rasuah bekas pengerusi Felda didengar 7 Mac

Mahkamah Rayuan menetapkan 7 Mac depan untuk mendengar rayuan bekas pengerusi Felda Mohd Isa Samad terhadap sabitan dan hukuman enam tahun penjara serta denda bagi kesalahan rasuah yang berkaitan dengan pembelian sebuah hotel di Sarawak.
Timbalan pendakwa raya Afzainizam Abdul Aziz ketika dihubungi mengesahkan perkara itu.
Beliau berkata sebelum pendengaran rayuan, pengurusan kes ditetapkan pada 21 Februari depan, dan pihak pendakwaan serta pembelaan perlu menfail hujah masing-masing pada 14 Februari.
Tarikh pendengaran itu ditetapkan berikutan pengurusan kes yang diadakan di hadapan timbalan pendaftar Mahkamah Rayuan Mohd Khairi Haron hari ini.
Pada 3 Februari tahun lepas, Mahkamah Tinggi mensabitkan Mohd Isa, 72, atas sembilan pertuduhan rasuah RM3 juta berkaitan dengan pembelian Merdeka Palace Hotel & Suites di Kuching, Sarawak, oleh Felda.
Kesalahan itu didakwa dilakukan di Tingkat 49, Menara Felda, Platinum Park, No 11, Persiaran KLCC, Kuala Lumpur antara 21 Julai 2014 dan 11 Disember 2015.
Hakim Mahkamah Tinggi Mohd Nazlan Ghazali (kini merupakan hakim Mahkamah Rayuan) menjatuhkan hukuman penjara enam tahun bagi setiap pertuduhan menjadikan jumlah keseluruhan 54 tahun, serta denda RM15.45 juta atau dipenjara 18 tahun jika gagal membayar denda berkenaan.
Bagaimanapun Mohd Isa hanya perlu menjalani hukuman penjara enam tahun apabila mahkamah memerintahkan supaya kesemua hukuman penjara itu berjalan serentak.
Mahkamah menaikkan jumlah jaminan daripada RM800,000 kepada RM1.5 juta di samping menetapkan tertuduh perlu melaporkan diri di balai polis berdekatan setiap satu hari bulan sehingga rayuan selesai, dan bekas menteri besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Februari 2021.


Peruntukan, sumbangan kerajaan untuk kebaikan rakyat bukan rasuah, kata KP J-KOM

Setiap peruntukan atau sumbangan yang diumumkan kerajaan di peringkat negeri, tidak sama sekali bertujuan untuk 'beli undi' atau rasuah, sebaliknya ia demi kebaikan rakyat, kata Ketua Pengarah Jabatan Komunikasi Komuniti (J-KOM) Mohammad Agus Yusoff.
Beliau berkata sebarang peruntukan atau sumbangan yang diumumkan oleh Perdana Menteri Anwar Ibrahim dibuat berdasarkan kepada batasan kewangan dan bajet yang telah diluluskan kerajaan.
"Mengumumkan peruntukan ke tempat yang perdana menteri pergi, kepada negeri-negeri baik di negeri pembangkang atau negeri di bawah pimpinan kerajaan Persekutuan... kalau ia projek untuk tingkatkan taraf hidup rakyat, tingkatkan pembangunan negeri, dan memenuhi keperluan rakyat, apakah itu rasuah?
"Rasuah ni bila anda beri sesuatu dan harapkan pulangan semula dalam bentuk undi. Orang nak pergi mengundi, anda bagi duit untuk undi parti berkenaan, itu baru namanya rasuah," katanya kepada pemberita selepas merasmikan Jelajah Ikon Madani peringkat negeri Terengganu di Universiti Malaysia Terengganu (UMT) di Kuala Nerus, hari ini.
Agus berkata di Kelantan misalnya, perdana menteri baru-baru ini mengumumkan pelbagai inisiatif untuk membantu menyelesaikan masalah dihadapi rakyat di negeri itu terutamanya berkait isu tebatan banjir dan bekalan air bersih yang sudah lama berlarutan.
"Kami di J-KOM akan giatkan lagi aktiviti dan bergerak ke hadapan dan saya sendiri akan keluar memberi penerangan tentang dasar kerajaan dan apa itu Malaysia Madani," katanya.
Terdahulu, beberapa pengumuman peruntukan projek dan sumbangan yang dibuat Anwar terutamanya sewaktu siri jelajah Rumah Terbuka Madani mengundang kritikan beberapa pihak di media sosial yang melihat tindakan Ahli Parlimen Tambun itu sebagai tersasar daripada prinsipnya sebelum menjawat jawatan tertinggi kepimpinan negara itu.
Jelajah Ikon Madani yang merupakan anjuran bersama antara J-KOM dan Yayasan Prihatin Nasional (Prihatin) berperanan menjelaskan serta mempertahankan dasar kerajaan, selain menghubungkan kerajaan dengan mahasiswa dan rakyat.
UMT merupakan universiti awam ketiga dikunjungi Jelajah Ikon Madani selepas Universiti Teknologi Mara (UiTM) Rembau, Negeri Sembilan dan Universiti Malaysia Kelantan.
Siri jelajah itu selepas ini dijadualkan akan menuju ke Universiti Utara Malaysia di Kedah, disusuli UiTM Permatang Pauh, Pulau Pinang sebelum berakhir di UiTM Shah Alam, Selangor.


Singapura didakwa intimidasi peguam menjelang rayuan gugur hukuman mati Nagaenthran

Kumpulan hak asasi Lawyers for Liberty (LFL) memberi amaran terhadap pihak berkuasa Singapura supaya tidak melakukan intimidasi terhadap peguam yang mewakili Nagaenthran K Dharmalingam menjelang perbicaraan bagi mengenepikan hukuman mati yang dijadualkan pada 24 Januari depan selepas diberikan penangguhan pada Disember.Penasihat LFL N Surendran berkata peguam hak asasi terkemuka M Ravi mengalami “intimidasi, penindasan dan tekanan yang tidak wajar” dari pihak berkuasa republik itu sejak Nagaenthran diberikan penangguhan hukumannya susulan diagnosis jangkitan Covid-19 sebelum percubaan terakhir bagi menghentikan hukuman terhadapnya pada 9 November tahun lalu. “Gangguan itu termasuk puluhan ribu perintah kos peribadi yang dibuat mahkamah terhadap Ravi dengan arahan peguam negara susulan usaha Ravi yang mempertikaikan hukuman mati,” kata Surendran. “Perintah kos peribadi sebegini terhadap seorang peguam yang mewakili kes-kes berkait hukuman mati adalah satu bentuk penindasan dan tidak pernah didengar dalam bidang kuasa Komanwel yang mematuhi kedaulatan undang-undang,” katanya sambil menambah Ravi turut diugut dengan aduan disiplin dan siasatan polis yang “tidak berasas”.Nagaenthran ditahan pada 2009 kerana membawa masuk 43g heroin ke Singapura yang mempunyai undang-undang tegas berhubung kesalahan dadah.Nagaenthran didiagnosis mempunyai kekurangan upaya mental dengan memiliki IQ sebanyak 69 – satu angka di bawah nilai ambang 70 bagi membolehkan seseorang diisytiharkan sebagai seorang orang kurang upaya (OKU) mental.Bagaimanapun, dia dijatuhi hukuman mati pada tahun berikutnya dan dijadualkan menjalani hukuman gantung pada 10 November 2021 selepas gagal dalam beberapa rayuan di mahkamah.Hukuman itu menerima kecaman orang ramai dan turut membuatkan pemimpin negara termasuk Perdana Menteri Ismail Sabri Yaakob dan Yang di-Pertuan Agong Sultan Abdullah Sultan Ahmad Shah mengutus surat rayuan berhubung kesnya. Kes itu juga turut menarik perhatian seorang taikun Britain Richard Branson yang menggesa kerajaan Singapura memberikan pengampunan kepada Nagaenthran. LFL berkata perintah mahkamah bagi urusan pemfailan dokumen dengan tarikh akhir yang pendek dikenakan terhadap Ravi walaupun pihak berkuasa tahu peguam itu masih dalam tempoh bercuti sakit selama sebulan. “Niatnya jelas untuk menghalang Ravi daripada terus melakukan cabaran undang-undang berhubung kes Nagaenthran dan kes-kes lain,” katanya lagi. Selain itu, LFL turut menambah cabaran yang dikemukakan Ravi sejak beberapa tahun lalu memberi “malu besar” kepada Singapura kerana ia menunjukkan “ketidakadilan dan kekejaman” penggunaan hukuman mati. LFL juga menggesa kerajaan Singapura untuk menghentikan semua taktik intimidasi, penindasan dan tekanan tidak wajar terhadap peguam. “Kami juga menggesa badan kehakiman untuk menarik semula perintah mahkamah yang tidak adil terhadap Ravi dan memastikan pendengaran dilakukan dengan bebas dan adil berhubung permohonan dan rayuan yang masih tertangguh,” katanya.


Utusan khas PBB gesa gencatan senjata di Myanmar

Semua pihak di Myanmar harus bertenang, mencari penyelesaian secara aman terhadap konflik yang berlaku demi kepentingan rakyat dan mengadakan gencatan senjata Tahun Baru di seluruh negara itu, kata Duta Khas Pertubuhan Bangsa-Bangsa Bersatu (PBB) ke Myanmar Noeleen Heyzer.“Rakyat Myanmar sudah sangat menderita dan keadaan sosio-ekonomi dan kemanusiaan bertambah buruk dengan pandemik Covid-19. Mereka yang menyebabkan penderitaan kepada rakyatnya sendiri perlu menggantung senjata mereka dan melindungi orang ramai pada waktu yang sangat diperlukan. Masa depan anak-anak Myanmar bergantung kepada tindakan itu,” kata Heyzer pada Isnin, menurut Sputnik.Heyzer berkata kenyataannya menyamai gesaan Majlis Keselamatan PBB sebelum ini yang menggesa gencatan senjata berikutan kebimbangan mendalam terhadap peningkatan keganasan yang berterusan di Kayin dan bahagian lain di Myanmar, sehingga mengakibatkan ratusan ribu orang awam kehilangan tempat tinggal.Utusan Khas PBB itu juga menyebut beliau menggesa semua pihak di Myanmar untuk bertindak demi kepentingan negara dan menghormati sepenuhnya kewajipan mereka di bawah undang-undang kemanusiaan dan hak asasi manusia antarabangsa untuk melindungi orang awam.Heyzer juga merayu agar akses bantuan kemanusiaan dibenarkan untuk golongan yang sangat memerlukan termasuk mereka yang terpaksa melarikan diri daripada keganasan.Heyzer, yang memulakan tugasnya awal bulan ini, menegaskan komitmen penuhnya untuk menyokong rakyat Myanmar dan mempromosikan keamanan serta berkata akan terus menumpukan usaha untuk menggerakkan sokongan antarabangsa yang bersepadu untuk mencapai matlamat tersebut.


Kehadiran ke sekolah tanpa penggiliran tertakluk kajian, analisis, kata Radzi

Kehadiran pelajar ke sekolah tanpa penggiliran bagi kumpulan pelajar lain akan dilaksana tertakluk kepada kajian dan analisis kementerian kesihatan (KKM) dan Majlis Keselamatan Negara (MKN), kata Menteri Kanan Pendidikan Radzi Jidin.Beliau berkata pada masa ini, kementerian pendidikan (KPM) menetapkan sekolah yang telah mencapai kadar 90% vaksinasi lengkap atau lebih bagi pelajar kelas peperiksaan awam dan antarabangsa dibenarkan beroperasi tanpa penggiliran bermula 8 November ini.“Dalam konteks ini, kita tidak buat keputusan secara semberono nak bawa masuk mana-mana kumpulan (ke sekolah) sehinggalah kita duduk berbincang dengan KKM, MKN dengan mengambil kira keadaan semasa. Sekiranya keadaan mengizinkan maka akan ada lagi kumpulan lain mungkin akan dimasukkan tanpa penggiliran.“Namun ia tertakluk kepada kajian dan analisis sedang dilaksanakan pihak kementerian. Sebaiknya memanglah kita di pihak kementerian tak nak ada penggiliran, namun keadaan pada waktu ini memerlukan untuk diadakan penggiliran sehinggalah sampai satu ketika kita bincang dengan KKM rasa lebih selamat, insya-Allah kita buat tanpa penggiliran bila sampai masanya,” katanya.Radzi berkata demikian pada sidang media selepas majlis penyerahan sumbangan kepada Yayasan Didik Negara oleh Farm Fresh Milk Sdn Bhd di bangunan Parlimen hari ini.Mengulas mengenai perkembangan pembukaan sekolah, beliau berkata secara keseluruhan ia berjalan lancar dan kehadiran pelajar ke sekolah menunjukkan peningkatan dengan pematuhan prosedur operasi standard (SOP).“Jika kita lihat secara keseluruhannya, ia satu perancangan yang cukup teliti. Kita buka (sekolah) sedikit demi sedikit bagi memastikan kita dapat memantau keadaan supaya garis panduan yang telah ditetapkan itu dapat dipatuhi dengan baik.“Alhamdulillah jika kita lihat sehingga hari ini dengan kemasukan terbaru lebih 1.3 juta murid segalanya berjalan dengan teratur dan selamat,” katanya.Menurutnya setakat ini tidak ada perkara berbangkit berkaitan pembukaan sekolah dan melihat kepada jumlah kehadiran yang baik di sekolah serta pengoperasian pada waktu ini, beliau yakin ia akan memberi lebih keyakinan kepada ibu bapa untuk menghantar anak-anak mereka ke sekolah.


Dakwaan hutang 1MDB belum dibayar tidak berasas, kata menteri kewangan

Dakwaan hutang prinsipal 1Malaysia Development Bhd (1MDB) masih belum dibayar sehingga kini adalah tidak berasas memandangkan ia hanya akan matang antara tahun 2022 hingga 2039, jelas Menteri Kewangan Tengku Zafrul Aziz.Zafrul berkata sehingga akhir Februari 2022, jumlah keseluruhan hutang 1MDB bernilai kira-kira RM38.8 billion merangkumi RM32.3 bilion hutang prinsipal dan RM6.5 bilion faedah.“Kita sudah mula membayar faedah hutang 1MDB kira-kira RM6.5 bilion dan belum membayar prinsipal kerana prinsipal hutang tersebut akan matang lambat lagi,” katanya dalam sesi waktu pertanyaan menteri di Dewan Rakyat, hari ini.Beliau berkata demikian menjawab soalan tambahan Lim Guan Eng (PH-Bagan) yang mahukan penjelasan berhubung dakwaan Ahli Parlimen Pekan Najib Razak bahawa kerajaan belum membayar hutang 1MDB.Menurut Zafrul, prinsipal hutang 1MDB merangkumi bon terbitan 1MDB Energy Ltd bernilai RM7.35 bilion, bon terbitan 1MDB Energy (Langat) Ltd bernilai RM7.35 bilion, bon terbitan 1MDB Global Investment Ltd sebanyak RM12.6 bilion dan sukuk 1MDB IMTN (Islamic Medium Term Note) bernilai RM5 bilion.Semalam, Najib mendakwa dana awam tidak digunakan untuk membayar hutang 1MDB kerana pelbagai entiti, termasuk Goldman Sachs Group Inc, firma audit KPMG dan Deloitte, Ambank dan Jabatan Kehakiman (DOJ) AS telah memulangkan dana 1MDB, berjumlah RM23 bilion kepada Malaysia.“Sepatutnya wang ini boleh digunakan untuk membayar hutang 1MDB. Hakikatnya, satu sen pun prinsipal hutang 1MDB tidak pernah dibayar (guna wang rakyat).“Pada 2018 hutang 1MDB berjumlah RM32 bilion. Pada 2019 hutang RM32 bilion. Pada 2020 hutang RM32 bilion. Pada 2021 hutang RM32 bilion,” katanya.


PAS ada pelan kedua jika kerjasama dengan Umno tak berjaya, kata Tuan Ibrahim

PAS ada pelan kedua sekiranya penyatuan ummah bersama Umno tidak berjaya, kata Timbalan Presiden PAS Tuan Ibrahim Tuan Man.
Beliau bagaimanapun tidak menjelaskan dengan lebih lanjut mengenai pelan kedua berkenaan.
Menurutnya buat masa ini PAS masih cuba menyelesaikan beberapa isu "kecil" dengan Umno yang sebelum ini bersama-sama menjalin kerjasama politik di bawah payung Muafakat Nasional (MN).
Beliau berkata baginya MN yang wujud hasil kerjasama dua parti itu sebelum ini merupakan satu platform yang penting bukan hanya untuk politik, tetapi juga demi masyarakat Islam di Malaysia.
“Kalau nak kira sensitif rasa hati, PAS lebih sensitif terasa hati dengan Umno...kita cuba usahakan dulu, kalau berjaya kita teruskan kalau tak berjaya pun kita ada pelan kedua,” katanya kepada sidang media di bangunan Parlimen semalam.
Mengenai tiga syarat diletakkan Presiden Umno Ahmad Zahid Hamidi untuk PAS penuhi jika mahu kembali menjalin kerjasama politik bagi berdepan pilihan raya umum ke-15 (PRU15), Tuan Ibrahim berkata syarat berkenaan tiada dalam kenyataan rasmi Umno.
“Jadi saya fikir, kalau betul, tiga syarat itu mesti masuk dalam kenyataan rasmi. Kenyataan rasmi tidak menyebut syarat-syarat berkenaan,” katanya.
Beberapa media sebelum ini melaporkan Zahid meletakkan tiga syarat untuk dipenuhi PAS sebelum Umno kembali berunding dengan parti berkenaan; iaitu PAS perlu keluar daripada Perikatan Nasional (PN), memutuskan hubungan politik dengan Bersatu; serta mengisytihar secara rasmi parti itu “mufarakah” atau berpisah sepenuhnya dengan PN dan Bersatu.
Bagaimanapun beliau berkata PAS mengalu-alukan kesediaan Umno ke arah penyatuan ummah, namun beberapa syarat yang dituntut mereka itu perlu diteliti terlebih dahulu dan beliau yakin pihak parti akan merumuskannya dalam masa terdekat.
Terdahulu, Naib Presiden PAS Idris Ahmad dilapor berkata bahawa parti itu akan mengadakan mesyuarat Sabtu ini,  antara lain bagi membincangkan perkara berkaitan ketetapan parti itu berhubung kerjasama rakan politik.


DAP gesa beri laluan kepada Umno di Gerik

DAP hari ini menggesa semua parti politik supaya mengelak daripada meletak calon dan memberikan kemenangan tanpa bertanding kepada Umno selepas penyandang kerusi itu Hasbullah Osman meninggal dunia semalam.Setiausaha Agung DAP Lim Guan Eng berkata langkah itu bertujuan mengekang risiko penularan wabak Covid-19.“Pemergian Hasbullah mengundang satu lagi pilihan raya kecil dalam masa 60 hari, yang boleh menimbulkan risiko kesihatan dan keselamatan awam ketika Malaysia berada di tengah-tengah lonjakan tinggi jangkitan Covid-19.“Sebagai pengiktirafan khidmat beliau dan bahawa Malaysia berada dalam gelombang ketiga jangkitan Covid-19 yang teruk, seharusnya tidak ada pertandingan dalam pilihan raya kecil oleh parti-parti untuk melawan Umno,” katanya dalam satu kenyataan hari ini.Hasbullah yang merupakan penyandang kerusi Parlimen Gerik meninggal dunia kerana serangan jantung di Raub, Pahang semalam.Lim yang juga ahli Parlimen Bagan turut menzahirkan ucapan takziah kepada keluarga Hasbullah.“DAP merakamkan ucapan takziah kepada keluarga ahli Parlimen Umno Gerik, Hasbullah Osman yang meninggal dunia semalam akibat serangan jantung.“Walaupun berada di sebelah pihak berlawanan, Hasbullah berkhidmat lebih daripada dua penggal sebagai ahli Parlimen dan kepada rakyat di kawasannya,” katanya.


23 banduan fail saman dakwa kerajaan Singapura tidak adil terhadap mereka

23 banduan bilik akhir di Singapura memfailkan saman terhadap kerajaan, menuduh pihak berkuasa menghalang hak mereka untuk mendapatkan keadilan, berikutan beberapa banduan terpaksa membela diri tanpa peguam pada saat akhir sebelum menjalani hukuman gantung.
Saman itu berjaya difailkan petang tadi selepas berdepan proses sukar sejak seminggu lalu, tanpa akses kepada peguam bagi membantu mereka dalam menyediakan kertas kerja terperinci.
Saman itu juga difailkan menjelang pelaksanaan empat hukuman mati yang disabitkan pelbagai kesalahan di bawah undang-undang dadah Singapura yang penuh kontroversi.
MalaysiaNow sebelum ini melaporkan dua hukuman mati secara serentak dijadualkan pada 2 dan 5 Ogos depan, menjelang sambutan Hari Kebangsaan Singapura yang pertama selepas pandemik.
Saman hari ini turut dilihat sebagai saman pertama yang menyaksikan begitu ramai banduan bersama-sama dalam usaha menyaman kerajaan, di mana pada mulanya ia hanya melibatkan 17 banduan namun gagal ketika memfailkannya pada 25 Julai.
Salah seorang daripada mereka plaintif adalah Abdul Rahim Shapiee, lelaki Melayu Singapura berusia 45 tahun yang turut terlibat dalam satu saman berasingan bersama 16 banduan lain, di mana mereka menuduh pihak berkuasa mengamalkan diskriminasi kaum dalam pendakwaan ke atas mereka.
Rahim sudah dimaklumkan mengenai jadual hukuman matinya yang akan dilaksanakan pada 5 Ogos.
Kakak Rahim, Norhafizah Shapiee dalam surat kepada ketua hakim negara Singapura berkata pihak berkuasa penjara enggan memberikan bantuan kepada banduan dalam memfailkan saman tersebut.
"Banduan perlu cari sendiri maklumat berkaitan borang-borang itu dan menyediakan borang permohonan dan borang e-litigasi kepada pihak penjara," tulis Norhafizah.
"Penjara juga tidak menjawab pertanyaan banduan mengenai bayaran dalam pemfailannya.”
Aktivis anti hukuman mati Kokila Annamalai menyelar halangan yang terpaksa dihadapi banduan dalam usaha mereka mendapatkan akses bagi proses undang-undang.
Kokila berkata hanya peguam mempunyai akses kepada e-litigasi dan borang permohonan.
"Banduan dan keluarga mereka tidak perlu bersusah payah untuk mendapatkan akses ke mahkamah.
“Ini adalah tanggungjawab pihak penjara dan kerajaan untuk membenarkan dan memudahkan banduan untuk akses ke mahkamah," kata Kokila dalam satu hantaran dalam talian hari ini.
Singapura menjadi perhatian  antarabangsa berhubung beberapa pelaksanaan hukuman mati pesalah berkait jenayah dadah, di mana peguam yang mewakili mereka dikenakan hukuman berat selepas didakwa "menyalahgunakan proses mahkamah”.
Kekerapan hukuman mati yang dijalankan - sebanyak sepuluh pelaksanaan dalam tempoh lebih tiga bulan termasuk minggu ini - turut menyebabkan Amnesty International menggesa masyarakat antarabangsa supaya tekanan terus ditingkatkan terhadap Singapura.
“Daripada menjadi pencegah unik terhadap jenayah, pelaksanaan hukuman mati itu hanya menunjukkan betapa pihak berkuasa Singapura tidak menghiraukan hak asasi manusia dan hak untuk hidup," kata kumpulan hak asasi antarabangsa itu pada 22 Julai, hari di mana Nazeri Lajim, yang merupakan warga Singapura berusia 64 tahun menjalani hukum gantungnya.
Nazeri terjebak dengan ketagihan dadah sejak berusia 14 tahun.
Sehari sebelum pelaksanaan hukumannya, Nazeri mewakili diri sendiri dalam rayuan akhir kepada hakim untuk memberinya lebih masa berjumpa ahli keluarga sebelum menjalani hukuman.
Dia tidak berjaya mendapatkan peguam bagi mewakilinya dalam rayuan itu ekoran suasana takut dalam kalangan pengamal undang-undang Singapura untuk mewakili banduan bilik akhir.
Peguam dan aktivis turut menegaskan mereka yang dihukum mati di bawah undang-undang itu kebanyakannya adalah keldai dadah yang berasal daripada keluarga miskin, sementara sebahagian besar dalang utama sindiket dadah terus terlepas bebas.
Bagaimanapun, mahkamah Singapura tetap menolak hujah sedemikian.
Kerajaan Singapura diterajui Parti Tindakan Rakyat (PAP) menolak gesaan supaya mengkaji semula hukuman terhadap pesalah dadah, selain terus mempertahankan undang-undangnya berkesan mengawal jenayah itu ketika Malaysia mengumumkan ia akan memansuhkan hukuman mati mandatori.
* Nota pengarang: MalaysiaNow dimaklumkan mengenai penambahan seorang lagi plaintif dalam saman banduan bilik akhir tersebut, menjadikan jumlah keseluruhan plaintif sebanyak 24 orang berbanding 23 dalam laporan sebelum ini.


Kerajaan belum putuskan kebenaran pengeluaran nadir bumi di Kedah, kata menteri

Majlis Tanah Negara masih belum membincangkan secara terperinci berhubung penerokaan dan pengeluaran unsur nadir bumi (REE) di Kedah atau di tempat lain, kata Menteri Tenaga dan Sumber Asli Shamsul Anuar Nasarah.Katanya, walaupun kerajaan sedang membangunkan kerangka prosedur operasi standard (SOP) perlombongan unsur nadir bumi bukan radioaktif (NR-REE), ia tidak bermaksud kerajaan sudah bersedia membenarkan aktiviti perlombongan terbabit dilakukan buat masa ini.“Walaupun pengeluaran permit untuk penerokaan mineral terletak di bawah kuasa kerajaan negeri, penetapan dan penentuan syarat akan dibentuk secara bersama membabitkan kerjasama antara agensi di peringkat pusat dan negeri bagi memastikan semua syarat dipatuhi sebelum kelulusan diberikan.“Untuk makluman, Majlis Mineral Negara (MNN) yang diaktifkan semula akan menilai SOP NR-REE ini dan akan dibincang bersama kerajaan negeri dan kementerian berkaitan.“Mesyuarat pertama MNN dijangka diadakan pada penghujung bulan ini,” katanya di Dewan Rakyat hari ini.Beliau menjawab soalan Fuziah Salleh (PKR-Kuantan) tentang perincian kebenaran penerokaan REE di Kedah dan di tempat lain dan apakah syarat-syarat yang diperlukan.Shamsul berkata, kerajaan sedang mengkaji dengan teliti bagi membangunkan SOP terhadap kebenaran penerokaan dan pengeluaran REE serta pembangunan unsur nadir bumi bukan radioaktif dalam memastikan perlombongan dijalankan secara mampan.Katanya, SOP tersebut akan merangkumi keseluruhan aktiviti dalam rantaian nilai mineral dari perlombongan sehingga kepada pengurusan sisa dan penutupan lombong secara progresif dan proses pengilangan.Menurut beliau, pematuhan SOP tersebut berpandukan kepada Akta Pembangunan Mineral 1994, Akta Penyiasatan Kaji Bumi 1974, Akta Kualiti Alam Sekeliling 1974, Akta Penyelarasan Perindustrian 1974 dan Enakmen Mineral Negeri-Negeri.“Mesyuarat pertama MNN dijangka diadakan pada penghujung bulan ini,” katanya di Dewan Rakyat hari ini.“Pematuhan sepenuhnya SOP merupakan syarat utama sebelum memulakan perlombongan REE yang dikawal melalui Skim Pengendalian Melombong oleh GMG namun begitu itu tidak bermakna kerajaan sudah bersedia membenarkan perlombongan REE pada masa ini. Sebagai contoh, kerajaan tidak akan benarkan sebarang aktiviti REE khususnya di hutan simpan kekal tanpa sebarang penilaian.“Ini bagi mengelakkan insiden pencemaran yang boleh jejaskan alam sekitar, sumber air dan kesihatan masyarakat dan juga kepentingan kepada negara dan rakyat. Mana-mana pihak lakukan perlombongan tanpa kelulusan, tidak teragak-agak ambil tindakan melalui akta dan perundangan.”Sementara itu, menjawab soalan Fuziah berkenaan jika elemen REE mengandungi thorium, Shamsul berkata unsur itu yang ada padanya sekitar 0.2375 gram, sangat rendah dan dikategorikan sebagai bahan bukan radioaktif.“Merujuk pada Pelesenan Tenaga Atom sekiranya bahan keaktifan tidak melebihi 1g bermakna dia dikecualikan dari Akta Pelesenan Tenaga Atom (Akta 304) dan dianggap bukan radio aktif. Oleh sebab itu, antara prasyarat yang ditetapkan hendaklah mematuhi LPTA berkaitan kadar keradioaktifan bahan tersebut.“Kementerian dan kerajaan tidak keluarkan sebarang kelulusan di mana-mana negeri setakat ini khususnya di kawasan hutan simpan kekal. Tidak ada kelulusan diberi kepada mana-mana negeri setakat ini.”


Malaysia rekod 48 kes baru varian Delta

Sebanyak 48 kes baharu membabitkan varian yang membimbangkan (VOC) iaitu Delta (B.1.617.2) dilaporkan semalam.Ketua Pengarah Kesihatan Dr Noor Hisham Abdullah berkata daripada jumlah itu, sebanyak 34 kes dikesan di Pulau Pinang, 12 di Pahang dan dua di Perlis.Beliau berkata kesemua kes dikenal pasti menerusi kajian berterusan Institut Farmakogenomiks Integratif (iPROMISE–UiTM).“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC serta varian yang perlu diberi perhatian (VOI) adalah sebanyak 3,830 kes dan daripada jumlah itu, 3,810 kes adalah VOC manakala 20 kes adalah VOI.“Secara keseluruhan, sehingga kini bagi VOC terdapat sebanyak 3,570 kes varian Delta, 226 kes varian Beta dan 14 kes varian Alpha,” menurutnya dalam kenyataan hari ini. Bagi VOI pula, sebanyak 13 kes varian Theta, empat kes varian Kappa dan tiga kes varian Eta dikesan semalam.


KPM beri pilihan sekolah jalankan pembelajaran secara maya jika kes meningkat

Kementerian Pendidikan (KPM) memberi pilihan kepada sekolah rendah dan menengah untuk menjalankan pengajaran dan pembelajaran di rumah (PdPR) sekiranya penularan kes Covid-19 pada tahap tinggi.Timbalan Menteri Pendidikan II Mohamad Alamin berkata kementerian kini memfokuskan kepada pelajar yang menduduki peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM).“Memang kita sudah beri pilihan kepada sekolah rendah dan menengah, tingkatan satu hingga empat tidak perlu ke sekolah.“Yang lain, mereka boleh buat PdPR dan sekolah rendah juga boleh memohon untuk mengadakan PdPR jika ada risiko penularan Covid-19. Kita sentiasa fleksibel dan menilai risiko dari semasa ke semasa,” katanya kepada Bernama selepas melawat Sekolah Menengah Kebangsaan Bandar Putra 2, di Kulai hari ini.Beliau berkata demikian mengulas mengenai pengoperasian sekolah dan tindakan KPM susulan peningkatan kes Covid-19.Mohamad berkata KPM telah menyediakan panduan prosedur operasi standard (SOP) kepada sekolah-sekolah untuk menghadapi sebarang kemungkinan sekiranya berlaku jangkitan penularan Covid-19.“Garis panduan telah kita sediakan. Kementerian kesihatan (KKM) atau pejabat kesihatan daerah akan sentiasa bantu KPM dan sekiranya ada kes Covid-19 di sekolah, kita akan lapor dan mereka akan buat penilaian risiko.“Kalau berlaku kes di asrama, KKM akan menilai sama ada perlu diteruskan atau tutup… Kalau sampai tahap (kes tinggi) kita akan tutup, jika belum kita ambil langkah meminimumkan risiko supaya tidak menular dengan lebih teruk. Keputusan yang kita ambil adalah berdasarkan kepada keselamatan murid dan guru di sekolah,” katanya.Sementara itu, Mohamad berkata KPM akan membuat keputusan berkenaan pelaksanaan ujian Pentaksiran Tingkatan Tiga (PT3), dalam masa terdekatKatanya kementerian masih meneliti dan berbincang perkara berkenaan sebelum membuat keputusan rasmi.“Sama ada tangguh atau batal, kita masih dalam penilaian dan perbincangan. Kita akan selidik dan teliti pandangan yang diterima dan kita akan rumuskan. Saya percaya Menteri Kanan Pendidikan Radzi Jidin akan keluarkan kenyataan dalam masa terdekat,” katanya.Hari ini, media melaporkan Kesatuan Perkhidmatan Perguruan Kebangsaan Malaysia (NUTP) menggesa KPM untuk menangguhkan atau membatalkan pelaksanaan PT3 atas faktor keciciran dilalui pelajar tingkatan tiga.Presiden NUTP Aminuddin Awang dilaporkan berkata penangguhan itu penting kerana pelajar tingkatan tiga telah keciciran pelajaran apabila hanya belajar selama beberapa bulan pada 2020 dan 2021 susulan pandemik Covid-19.


Pengarah syarikat mohon batal tuduhan tawar suapan percepat pengambilalihan Menara KL

Pengarah Hydroshoppe Sdn Bhd Abdul Hamid Shaikh Abdul Razak Shaikh memohon untuk membatalkan pertuduhan menawarkan suapan RM500,000 setahun selama 15 tahun bagi faedah Annuar Musa berhubung proses pengambilalihan konsesi Menara Kuala Lumpur yang dihadapinya.
Abdul Hamid Shaikh, 49, memfailkan notis bantahan awal menerusi Tetuan Chetan Jethwani & Company di Mahkamah Sesyen di Kuala Lumpur, pada 31 Mei lalu.
Berdasarkan notis tersebut, pihak pembelaan mendapati pertuduhan terhadap Hamid cacat selain tidak berasas kerana salah satu elemen penting bagi kesalahan di bawah Seksyen 16 (b)(B) Akta Suruhanjaya Pencegahan Rasuah Malaysia (SPRM) 2009 tidak dinyatakan.
Selain itu, pertuduhan tersebut gagal mematuhi peruntukan Seksyen 152, 153  dan 154 Kanun Prosedur Jenayah kerana satu daripada butiran penting dalam pertuduhan iaitu tarikh spesifik bagi kesalahan tidak dinyatakan dalam pertuduhan.
Pada prosiding hari ini di hadapan hakim Mahkamah Sesyen Suzana Hussin, peguam Amer Hamzah Arshad yang mewakili Hamid mengesahkan telah memfailkan notis itu menerusi e-mel selain telah menerima sebahagian dokumen kes daripada pihak pendakwaan.
Timbalan Pendakwa Raya SPRM Mahadi Abdul Jumaat berkata pihaknya akan menyerahkan sebahagian lagi dokumen kes tersebut kepada pembelaan pada sebutan kes akan datang dan mengesahkan telah menerima notis bantahan awal.
Suzana menetapkan 19 Jun untuk kedua-dua pihak memfailkan hujahan bertulis dan 18 Julai ini untuk keputusan bagi permohonan bantahan awal itu.
Terdahulu, di hadapan Hakim Rozina Ayob, Amer Hamzah memberitahu mahkamah bahawa pihaknya telah memfailkan permohonan supaya kes syarikat Hydroshoppe Sdn Bhd digantung sementara pelupusan prosiding kes Hamid.
Mahadi pula berkata pihaknya memohon untuk memindahkan kes syarikat Hydroshoppe ke Mahkamah Sesyen lain untuk dibicarakan bersama kes Hamid.
Amer Hamzah membantah perkara itu dan meminta agar pihak pendakwaan membuat permohonan itu secara bertulis.
Rozina menetapkan 5 Julai ini untuk pendengaran permohonan penggantungan sementara kes syarikat Hydroshoppe dan pemindahan kes itu ke Mahkamah Sesyen lain.
Pada 5 April lalu, Hamid didakwa menawarkan suapan melalui Tan Ser Lay, 60, sebagai dorongan kepada Annuar yang merupakan menteri komunikasi dan multimedia ketika itu untuk mempercepatkan proses pengambilalihan pengurusan dan pentadbiran konsesi Menara Kuala Lumpur oleh syarikat berkenaan.
Dia dituduh melakukan perbuatan itu di Kementerian Komunikasi dan Multimedia, Pusat Pentadbiran Kerajaan Persekutuan, Putrajaya antara Julai dan Ogos 2022.
Sementara itu, syarikat Hydroshoppe didakwa atas pertuduhan sebagai organisasi komersial melakukan kesalahan bersekutu dengan Abdul Hamid Shaikh, menawarkan suapan itu kepada Tan, seorang ahli perniagaan, bagi faedah Annuar dengan niat yang sama.


PH sekali lagi ancam batal MoU dengan PM

Pemimpin utama Pakatan Harapan (PH) sekali lagi mengancam untuk mengabaikan persefahaman (MoU) yang dipersetujui dengan kerajaan Ismail Sabri Yaakob susulan beberapa laporan yang mengatakan pihak pendakwaan akan membatalkan rayuan bagi pengguguran kes rasuah RM2 juta Tengku Adnan Mansor.Mereka turut mempersoalkan Peguam Negara Idiris Harun, mengatakan keputusan tersebut akan mencemarkan kebebasan dan kredibiliti beliau.“Majlis presiden juga akan meneliti kemungkinan tindakan peguam negara ini melanggar Perjanjian Memorandum Persefahaman di antara Pakatan Harapan dan Kerajaan, khususnya perkara empat berhubung kebebasan institusi kehakiman,” kata sebuah kenyataan yang ditandatangani pemimpin utama parti-parti komponen Pakatan Harapan.Minggu lalu, pihak pendakwaan dilaporkan menarik balik rayuan yang difailkan beberapa hari selepas bekas setiausaha agung Umno itu dibebaskan Mahkamah Rayuan pada Julai, mengubah keputusan sabitan bersalah oleh Mahkamah Tinggi pada Disember 2020.Hakim Mahkamah Tinggi Mohamed Zaini Mazlan mendapati Ku Nan bersalah bagi pertuduhan rasuah kerana menerima sejumlah RM2 juta daripada pengarah urusan Aset Kayamas Sdn Bhd, Chai Kin Kong sekali gus memberikan penghakiman hukuman penjara 12 bulan dan denda RM2 juta terhadap bekas menteri itu.Adnan, atau Ku Nan, didakwa menerima RM2 juta daripada pengarah urusan syarikat, namun mahkamah rayuan memutuskan jumlah itu adalah derma kepada Umno bagi perbelanjaan Pilihan Raya Kecil Kuala Kangsar dan Sungai Besar pada 2016.PH dalam kenyataannya menyatakan rasa terkejut terhadap tindakan untuk tidak meneruskan rayuan bagi pengguguran kes Ku Nan selain sekali lagi menggesa Idris meletakkan jawatan.“Tindakan membatalkan rayuan ini mewujudkan persepsi yang sangat buruk dan menghakis kepercayaan umum terhadap institusi peguam negara malah mencemarkan kredibilitinya dan kebebasannya untuk menjalankan tugas rasminya secara profesional,” tambahnya sambil merujuk satu klausa MoU antara PH dan Ismail berhubung kebebasan badan kehakiman.Pada September, Ismail dan pemimpin PH menandatangani MoU mengenai “Transformasi dan Kestabilan Politik”, sebelum selepas beliau mengangkat sumpah sebagai perdana menteri menggantikan Muhyiddin Yassin.Ismail berkata kerajaan diketuai Umno bersedia untuk melaksanakan beberapa langkah pembaharuan bagi mengukuhkan peranan Parlimen yang mirip dengan apa yang dicadangkan Muhyiddin Yassin sewaktu pentadbiran beliau berada di ambang kejatuhan namun ditolak oleh PH.Kenyataan hari ini juga adalah susulan ancaman pemimpin PH sebelum ini yang berkata mereka akan menyemak semula MoU dengan kerajaan ekoran kekecohan hadiah rumah bernilai RM100 juta kepada Najib Razak.Ekoran kecaman ramai, Najib mengumumkan beliau menarik balik permohonan rumah kediaman di mana MalaysiaNow dapat mengenal pasti bakal dibina di sebuah plot tanah premium seluas 120,000 kaki persegi di kawasan kejiranan mewah Bukit Petaling, Kuala Lumpur.


Najib terima RM49 juta dari dua syarikat berkait Jho Low, kata bekas CEO 1MDB

Seorang saksi utama perbicaraan 1MDB-Tanore melibatkan Najib Razak mengesahkan bekas perdana menteri itu menerima RM45 juta daripada sebuah syarikat yang dikaitkan dengan ahli perniagaan buruan Low Taek Jho, yang mungkin bakal menjadi titik perubahan dalam kes melibatkan kira-kira RM2.3 bilion yang berada dalam akaun peribadi bekas perdana menteriitu.Bekas Ketua Pegawai Eksekutif (CEO) 1MDB Mohd Hazem Abdul Rahman, semasa pemeriksaan semula oleh pendakwa kanan Gopal Sri Ram semalam, berkata wang dari Vista Equity International Partners Ltd (Barbados), dipindahkan ke akaun bank AmIslamic Najib menerusi lima transaksi antara Oktober dan Disember 2014.Hazem berkata Najib menerima tambahan RM4.1 juta pada Jun tahun yang sama dari Blackrock Commodities (Global) Ltd, menjadikan jumlah keseluruhan yang diterimanya adalah sebanyak RM49 juta.Kedua-dua Vista Equity dan Blackrock Commodities adalah syarikat yang dimiliki dan dikawal Eric Tan, sekutu dipercayai Low yang atau lebih dikenali sebagai Jho Low.RM49 juta itu adalah sebahagian daripada pinjaman bank yang diambil 1MDB dari Deutsche Bank, ia dijamin dengan jaminan yang disediakan 1MDB Energy dan 1MDB Langat.Jumlah tersebut adalah sebahagian daripada 25 pertuduhan di mana Najib didakwa menerima RM2.3 bilion dari 1MDB melalui Tanore Finance Corp, sebuah syarikat milik Tan.Pihak pendakwaan menetapkan untuk membuktikan bahawa dokumen palsu dikemukakan bagi menunjukkan wang yang diterima Najib adalah derma daripada seorang putera Arab Saudi, termasuk beberapa cek yang tidak pernah ditunaikan.“Beliau mengambil langkah aktif untuk tutup tindakan jenayahnya,” kata Sri Ram.Perbicaraan di hadapan hakim Mahkamah Tinggi Collin Lawrence Sequerah bersambung hari ini dengan bekas ketua pegawai kewangan 1MDB Azmi Tahir akan memberikan keterangan.


Anak bawah 18 tahun boleh sertai ibu bapa bagi aktiviti pelancongan, kata menteri

Kebenaran rentas negeri bagi aktiviti pelancongan juga tertakluk kepada individu yang telah lengkap vaksinasi Covid-19, kata Menteri Pelancongan, Seni dan Budaya Nancy Shukri.“Anak-anak di bawah umur 18 tahun boleh turut serta (melancong) bersama-sama ibu bapa atau penjaga masing-masing yang telah lengkap divaksinasi,” katanya dalam kenyataan hari ini berhubung kebenaran rentas negeri.Nancy berkata pengumuman kebenaran rentas negeri oleh Perdana Menteri Ismail Sabri Yaakob semalam, merupakan khabar gembira yang telah lama dinantikan penggiat industri pelancongan bagi merancakkan kembali sektor pelancongan, seni dan budaya tempatan.Beliau berkata Kementerian Pelancongan, Seni dan Budaya (Motac) yang menyambut baik pengumuman itu melihat ia dapat menjamin kelangsungan hidup pekerja-pekerja dalam rantaian sektor berkenaan, yang telah lama terjejas akibat penularan pandemik Covid-19.“Saya berharap dengan pelaksanaan pembukaan rentas negeri ini, ia boleh membantu dalam memulihkan kembali sektor pelancongan, seni dan budaya seterusnya dapat membina kembali kekuatan ekonomi negara,” katanya.Ismail pada sidang media khas semalam memaklumkan kerajaan bersetuju membenarkan individu yang sudah lengkap vaksinasi Covid-19 melakukan pergerakan rentas negeri tanpa perlu mendapatkan kebenaran polis bermula hari ini.Perdana Menteri turut mengumumkan yang rakyat Malaysia yang lengkap menerima vaksin Covid-19, dibenarkan melakukan perjalanan ke luar negara tanpa “MyTravelPass” (MTP) Jabatan Imigresen juga berkuat kuasa hari ini.Bagi memulihkan kembali sektor pelancongan, Nancy berkata salah satu fokus yang digariskan dalam Pelan Pemulihan Pelancongan oleh Motac adalah dengan mengembalikan keyakinan pelancong terhadap tahap keselamatan di sesuatu destinasi pelancongan.“Motac akan berusaha untuk memastikan sektor pelancongan negara mampu menjana semula pendapatan secara berterusan dan akan terus merangka kempen promosi yang lebih agresif dan strategik bagi merancakkan kembali sektor pelancongan negara,” katanya.Nancy berkata pengunjung yang ingin melakukan aktiviti pelancongan digalakkan menjalani ujian pengesanan Covid-19, sebelum memulakan perjalanan.“Tindakan ini secara tidak langsung dapat membantu kerajaan untuk memutuskan rantaian serta mengawal penularan pandemik Covid-19 dalam kalangan masyarakat.“Patuhilah segala prosedur operasi standard (SOP) yang dikeluarkan dari semasa ke semasa oleh Majlis Keselamatan Negara, kementerian kesihatan serta kementerian dan agensi yang berkaitan,” katanya.


Zuki dilantik semula sebagai KSN bagi tempoh 2 tahun lagi

Mohd Zuki Ali dilantik semula sebagai ketua setiausaha negara (KSN) secara kontrak selama dua tahun berkuat kuasa 11 Ogos hingga 10 Ogos 2024, Pejabat Perdana Menteri mengumumkan hari ini.
Pelantikan semula Zuki sebagai KSN diperkenankan Yang di-Pertuan Agong Sultan Abdullah Sultan Ahmad Shah atas perakuan Perdana Menteri Ismail Sabri Yaakob melalui Suruhanjaya Perkhidmatan Awam.
"Pelantikan semula Tan Sri Mohd Zuki Ali adalah atas kepentingan negara kerana perkhidmatan beliau sebagai ketua setiausaha negara masih diperlukan," menurut Pejabat Perdana Menteri dalam satu kenyataan.
Zuki, 60, dilantik sebagai KSN sejak 31 Disember 2019 dan merupakan seorang yang berpengalaman luas dalam perkhidmatan awam.
Beliau yang berkelulusan Ijazah Sarjana Muda Pengurusan Perniagaan dari Nanyang University, Singapura pernah berkhidmat di Kementerian Kewangan, Kementerian Pelajaran, Kementerian Pembangunan Luar Bandar dan Wilayah, Kementerian Hal Ehwal Dalam Negeri serta Kementerian Sumber Asli dan Alam Sekitar.
Beliau juga pernah bertugas di Istana Negara dan Jabatan Perdana Menteri serta pernah menjawat jawatan sebagai setiausaha persekutuan Sarawak dan ketua setiausaha Kementerian Pertahanan.


Wabak demam babi Afrika dikesan di Indonesia, kata WOAH

Indonesia melaporkan wabak demam babi Afrika dikesan di sebuah ladang di Kepulauan Riau dekat Singapura, kata Pertubuhan Kesihatan Haiwan Sedunia (WOAH) pada Selasa.
Wabak yang membunuh 35,297 daripada 285,034 ekor babi di ladang yang terletak di pulau Bulan itu dikesan pada 1 April dan disahkan pada 28 April, kata WOAH yang berpangkalan di Paris, memetik pihak berkuasa Indonesia.
Demam Babi Afrika (ASF) tidak berbahaya kepada manusia tetapi membawa maut kepada babi.
Ia telah melanda China selama bertahun-tahun, dengan gelombang awal pada 2018 dan 2019 membunuh jutaan babi dan membawa kepada penurunan dramatik dalam pengeluaran daging yang menggemparkan pasaran global.
China berdepan lonjakan jangkitan tahun ini.
Sumber wabak Indonesia masih belum dapat dikenal pasti tetapi pihak berkuasa veterinar memberitahu WOAH bahawa manusia, kenderaan, makanan, lalat dan babi hutan mungkin memainkan peranan penting dalam penyebaran ASF di ladang.
Siasatan bermula selepas penyakit itu dikesan oleh Agensi Makanan Singapura dalam babi import, kata mereka.


Harapan Deepavali seorang ibu mahu anak OKU berjalan semula

M Kanchana baru berusia sembilan tahun ketika dia mula kerap menangis dan sering mengadu sakit kaki dan tidak boleh tidur pada waktu malam.
Menjelang pagi, anak perempuan M Kalaichelvi itu sudah tidak larat ke sekolah akibat keletihan dan tidak bertenaga.
Kanchana lebih banyak duduk di rumah dan tidak aktif seperti sebelum ini.
"Pada mulanya saya fikir dia malas.
“Memang saya kerap memarahinya kerana banyak bermain telefon," kata Kalaichelvi ketika ditemui di rumah di PPR Kerinchi, Pantai Dalam, Kuala Lumpur.
Kalaichelvi membawa anaknya ke pemeriksaan doktor.
Doktor melakukan ujian X-Ray dan tidak mendapati apa-apa masalah, dan mengesyaki anaknya kekurangan nutrisi.
Wanita berusia 46 tahun itu memberi anaknya makan lebih namun hairan melihat kakinya semakin kecil bahkan badan semakin kurus.
"Lama-kelamaan, dia mula ada masalah pencernaan. Kami pergi periksa semula dengan doktor yang melakukan pengimejan resonans magnetik (MRI).
“Rupanya ada ketumbuhan sebesar 13 inci di bahagian belakangnya," katanya.
Namun penemuan itu katanya sudah terlambat.
Jika dikesan awal, ia mungkin mudah dibuang dan anaknya tidak perlu menggunakan kerusi roda seperti hari ini.
Kalaichelvi tidak lupa untuk meminta maaf kepada anaknya kerana menyangka anaknya tidak suka bergerak atau bermain di luar.
Hanya setelah keputusan MRI diketahui barulah dia tahu mengenai keadaan anaknya.
Sepanjang sakitnya sejak empat tahun lalu, kesihatannya merudum.
Kanchana perlu dipapah jika ingin berjalan.

M Kalaichelvi mengangkat Kanchana ke dalam kereta ketika mengambil anaknya perempuannya itu di sekolah.

Gadis itu akan cepat-cepat merebahkan diri kerana keletihan dalam kereta jika berjalan kaki.
Kini, pada usia 13 tahun, Kanchana  yang juga anak ketiga daripada empat adik-beradik itu tidak boleh lagi berjalan.
Keadaan itu memberatkan lagi cabaran keluarga mereka yang turut berdepan cabaran mencari rezeki di ibu kota.
Setiap pagi, wanita itu akan bangun pagi menyiapkan anak-anaknya yang lain untuk ke sekolah.
Ayah mereka, K Manickam akan menghantar anak-anaknya ke sekolah bersama dengan anak orang lain.
Kedua-dua mereka mengambil upah mengambil dan menghantar murid-murid ke sekolah di kawasan sekitar Petaling Jaya.
Suami dahulu bekerja sebagai “despatch” sebelum memandu lori.
Bagaimanapun, suaminya dibuang kerja semasa perintah kawalan pergerakan dua tahun lalu dan kini mengusahakan khidmat penghantaran murid ke sekolah.
Namun Kalaichelvi akan mengambil sedikit masa membawa Kanchana ke Sekolah Menengah Kebangsaan Abdul Samad.
Membawa dan menurunkan anak perempuannya itu tidak mudah.
Kerusi rodanya juga perlu dibawa.
Hanya setelah menghantar Kanchana barulah dia menghantar murid-murid lain.
Setakat ini, dia dan suami mempunyai kira-kira 15 anak murid yang mengambil perkhidmatan penghantarannya itu.
Pada hujung minggu, Kalaichelvi mengambil upah mencuci rumah beberapa orang yang dia kenali.
Sebelum anaknya sakit, dia boleh mengemas banyak rumah namun kini, dia hanya mampu mengemas kira-kira dua rumah setiap minggu.
Kekangan waktu kerana ingin menjaga anaknya membataskan peluang kerja sampingan itu.
Bertambah malang lagi apabila dia turut menjaga ibu mertuanya yang semakin uzur.
Ibu mertuanya yang berusia 88 tahun itu baru-baru ini terjatuh di dalam rumah sehingga perlu dirujuk ke hospital.
Kadang kala, seorang anaknya perlu mengambil cuti untuk membantunya menjaga ibu mertuanya.
Kanchana, menurut ibunya sangat berbakat.
Dia minat melukis dan menulis, serta pernah memenangi beberapa pertandingan mewarna.
Kehilangan daya pergerakan tidak bermakna semangatnya untuk terus belajar luntur.
Di SMK Sultan Abdul Samad, Kanchana menyertai murid-murid lain yang ditempatkan di sekolah itu dalam pendidikan khas.
Namun dia harus pulang awal, kira-kira pukul 11 pagi.
Ini kerana Kalaichelvi perlu menguruskan anaknya yang perlu membuang air menerusi tiub setiap enam jam.
"Dia perlu melakukan proses itu dalam keadaan baring. Di sekolah tiada katil dan kemudahan untuk proses itu, jadi saya kena ambil dia awal.
“Doktor beritahu jika tidak buat setiap enam jam, air kencingnya akan masuk semula ke dalam badan dan ini lebih memudaratkan," katanya.
Menghampiri perayaan Deepavali yang disambut meriah oleh masyarakat India di negara ini, Kalaichelvi tidak membuat apa-apa persiapan.
Bahkan sudah bertahun-tahun sejak anaknya sakit.
Perayaan penuh cahaya itu bagaikan malap untuknya sekeluarga.
"Memang saya tidak membuat apa-apa persiapan. Jika ada pun saya akan menyediakan muruku untuk seisi keluarga.
“Jarang kami ada masa untuk keluar ke mana-mana. Sejak Kanchana sakit, sukar untuk meraikan apa-apa perayaan," katanya.
Tiada hiasan kolam, tiada pakaian baru dan tiada ziarah-menziarahi untuk Kalaichelvi sekeluarga.
Kini, harapan Kalaichelvi sesi fisioterapi yang dijalani anak perempunya, berjaya menjadikan anak perempuannya dapat berjalan semula satu hari nanti.


Jumlah korban gempa Turkiye-Syria lebih 41,000

Sembilan mangsa hidup berjaya diselamatkan dari runtuhan di Turkiye pada Selasa, lebih seminggu selepas gempa bumi besar melanda, ketika tumpuan usaha bantuan beralih kepada membantu orang ramai yang kini bergelut tanpa tempat tinggal atau makanan.
Bencana tersebut, dengan gabungan jumlah kematian di Turki dan negara jiran Syria kini melebihi 41,000, dengan mangsa yang terselamat bergelut dengan suhu musim sejuk.
Presiden Turki Recep Tayyip Erdogan mengakui masalah dalam tindak balas awal terhadap gempa bumi berukuran 7.8 magnitud pada 6 Februari itu namun berkata kini keadaan terkawal.
“Kita sedang berdepan salah satu bencana alam paling dahsyat bukan sahaja di negara kita tetapi juga dalam sejarah umat manusia,” kata Erdogan dalam ucapan yang disiarkan di Ankara.
Mereka yang diselamatkan pada Selasa termasuk dua beradik lelaki, berusia 17 dan 21, dikeluarkan daripada blok apartmen di wilayah Kahramanmaras, selain seorang lelaki dan wanita Syria di Antakya selepas lebih 200 jam dalam runtuhan. Mungkin ada lagi mangsa hidup yang belum ditemukan, kata seorang penyelamat.
Bagaimanapun pihak berkuasa PBB berkata fasa menyelamat akan berakhir, dengan tumpuan beralih kepada tempat tinggal, makanan dan persekolahan.
"Ramai orang menderita. Kami memohon bantuan khemah, atau apa-apa sahaja, tetapi sehingga kini kami tidak menerima apa-apa," kata Hassan Saimoua, seorang pelarian yang kini menetap bersama keluarganya di taman permainan di bandar Gaziantep, tenggara Turkiye.
Saimoua dan rakyat Syria lain yang telah mendapat perlindungan di Gaziantep akibat perang di negaranya kini hilang tempat tinggal akibat gempa itu. Dia menggunakan kepingan plastik, selimut dan kadbod untuk mendirikan khemah sementara di taman permainan tersebut.
"Keperluan sangat diperlukan, ia meningkat setiap jam," kata Hans Henri P. Kluge, pengarah Pertubuhan Kesihatan Sedunia untuk Eropah.
"Kira-kira 26 juta orang di kedua-dua negara memerlukan bantuan kemanusiaan."
"Terdapat juga kebimbangan yang semakin meningkat mengenai isu kesihatan yang muncul dikaitkan dengan cuaca sejuk, kebersihan dan sanitasi, selain penyebaran penyakit berjangkit."


Isu tawaran rasuah kartel daging: Lima pertanyaan untuk Salahuddin

Setelah ditekan, Salahuddin Ayub hari ini memaklumkan beliau “tidak kisah untuk membuat laporan” kepada Suruhanjaya Pencegahan Rasuah Malaysia (SPRM) mengenai tawaran rasuah kepadanya oleh kartel daging.Laporan yang mengikut beliau akan dibuat “mungkin minggu depan selepas sambutan Tahun Baru Cina” ini, kata beliau, menunjukkan beliau “memandang serius berhubung perkara ini”.Pada masa sama, Salahuddin menggesa Perdana Menteri, Muhyiddin Yassin, menubuhkan penubuhan Suruhanjaya Siasatan Diraja (RCI) berhubung isu kartel daging ini.Kata Salahuddin, pihaknya sendiri sedia bekerjasama melalui RCI itu kerana ia didakwa penting berikutan membabitkan kepentingan pengguna khususnya umat Islam di negara ini.Kita ada lima soalan kepada Salahuddin:(1) Jika Salahuddin benar-benar memandang serius berhubung isu tawaran rasuah kepadanya oleh kartel daging mengapakah beliau tidak berani menamakan secara terbuka pihak yang beliau dakwa membuat tawaran rasuah kepada beliau yang, mengikut New Straits Times pada 9 Februari 2021, ialah “wakil-wakil (representatives)” daripada sebuah syarikat yang menguasai sekurang-kurangnya empat daripada tujuh loji penyembelihan di India yang mengeksport daging beku ke Malaysia secara monopoli?(2) Jika Salahuddin benar-benar memandang serius berhubung isu tawaran rasuah kepadanya oleh kartel daging mengapakah beliau hanya mendedahkannya pada 9 Februari 2021 setelah tidak lagi menjadi menteri pertanian dan industri asas tani sedangkan beliau sendiri menyebut tawaran rasuah ini dibuat pada tahun 2018 lagi, iaitu setelah beberapa bulan beliau dilantik sebagai menteri pertanian dan industri asas tani, dan sedangkan beliau sendiri telah mengenal pasti identiti penawar rasuah ini?(3) Tidakkah jika Salahuddin terus melaporkan tawaran rasuah kepadanya oleh kartel daging ini kepada SPRM masalah monopoli loji penyembelihan di India yang mengeksport daging beku ke Malaysia oleh syarikat tersebut akan dapat diselesaikan dengan mudah dengan tindakan sewajarnya boleh terus diambil terhadap syarikat tersebut tetapi soalnya ialah mengapakah beliau tidak melaporkannya kepada SPRM sekali gus menyebabkan masalah monopoli loji penyembelihan sukar diselesaikan?(4) Mengapakah baru sekarang Salahuddin menggesa kerajaan menubuhkan RCI berhubung isu kartel daging sedangkan beliau menyedari masalah monopoli loji penyembelihan malah membayangkan sesuatu tidak kena berlaku bila menyebut beliau tertanya-tanya siapa yang “menjaga” pegawai-pegawai Jabatan Perkhidmatan Veterinar (JPV), Jabatan Kemajuan Islam Malaysia (Jakim) dan kementerian kesihatan (KKM) yang membuat lawatan ke loji penyembelihan di luar negara?(5) Betulkah Salahuddin mahu melaporkan tawaran rasuah kepadanya oleh kartel daging ini kepada SPRM disebabkan beliau “memandang serius berhubung perkara ini” ataukah kerana hanya baru sekarang beliau sedar jika beliau gagal melaporkannya maka beliau boleh didakwa di mahkamah dan jika disabitkan bersalah beliau boleh hilang jawatan ahli Parlimen dan ahli Dewan Undangan Negeri-nya kerana hukuman yang boleh dikenakan adalah denda tidak melebihi RM100,000 atau penjara tidak melebihi 10 tahun atau kedua-duanya?* Kamarul Zaman Yusoff merupakan pensyarah Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


KDN akan hantar laporan lengkap isu pemerdagangan orang ke Jabatan Negara AS

Kementerian Dalam Negeri akan menghantar laporan lengkap merangkumi rakaman video dokumentari mengenai usaha Malaysia menangani isu pemerdagangan orang ke Jabatan Negara Amerika Syarikat (AS) Mengenai Pemerdagangan Orang.
Menteri Dalam Negeri Hamzah Zainudin berkata, dokumentari yang akan dihantar itu akan memaparkan nasib mangsa kes pemerdagangan yang telah diselamatkan sekali gus memberikan gambaran sebenar usaha antipemerdagangan orang yang telah dilakukan di negara ini.
“Semua itu kita lakukan untuk memaklumkan kepada dunia kita tidak mengambil (isu) ini sebagai sesuatu yang mudah, ringan, begitu sahaja,” katanya kepada pemberita selepas merasmikan Majlis Sambutan Hari Antipemerdagangan Orang Sedunia Tahun 2022 di Rumah Perlindungan Wanita semalam.
Turut hadir Menteri Pembangunan Wanita, Keluarga dan Masyarakat Rina Harun.
Menurut Hamzah inisiatif berkenaan juga adalah sebagai usaha kerajaan membaiki kedudukan Malaysia yang berada di tahap tiga ketika ini dalam Laporan Tahunan Jabatan Negara AS Mengenai Pemerdagangan Orang (US Tip Report) 2022.
Mengulas isu yang sama beliau berkata, 73 penjawat awam disiasat dalam tempoh Januari hingga Julai lepas terhadap kesalahan berkaitan unsur jenayah pemerdagangan manusia dan 40 daripadanya melibatkan pegawai dari Jabatan Imigresen.
“Seramai enam orang (daripada 40 Pegawai Imigresen) telah dikenakan tindakan di bawah Akta Suruhanjaya Pencegahan Rasuah Malaysia, lima dikenakan tindakan di bawah Akta Imigresen manakala 27 lagi dikenakan tindakan tatatertib seperti digantung, dibuang kerja dan dua orang lagi telah meletakkan jawatan.
“Seramai 33 penjawat awam lain yang disiasat menyaksikan 13 telah dituduh di mahkamah, 16 telah dibebaskan dan baki empat individu lagi masih disiasat.
"Ini membuktikan kita beri tumpuan apabila ada laporan diterima daripada semua pihak,” katanya sambil menegaskan kerajaan tidak berkompromi dan akan mengambil tindakan tegas terhadap mana-mana pihak yang terlibat dengan kegiatan jenayah itu.
Sementara itu mengulas isu sembilan anggota polis yang disyaki terlibat peras ugut di Gombak yang dilaporkan akan ditukarkan ke Sabah dan Sarawak, Hamzah mengesahkan Polis Diraja Malaysia (PDRM) akan mengkaji semula perkara itu.
Semalam, Pejabat Setiausaha Kerajaan Sarawak dalam satu kenyataan memaklumkan keputusan berhubung pertukaran sembilan anggota PDRM itu akan dikaji semula oleh pucuk pimpinan PDRM.


Pasukan siasatan beri penilaian buruk terhadap Tommy Thomas sebagai peguam negara

Kurang pengalaman dan kemahiran untuk menguruskan Jabatan Peguam Negara, tingkah laku yang mempunyai konflik kepentingan, kronisme serta campur tangan secara terang-terangan terhadap pelantikan hakim kanan, adalah antara beberapa dapatan terhadap tingkah laku buruk Tommy Thomas sepanjang tempoh singkatnya sebagai peguam negara, menurut sumber yang mengetahui tentang laporan panjang lebar pasukan petugas khas.
Laporan lebih 800 muka surat yang disediakan oleh pasukan petugas khas yang ditubuhkan akhir tahun lalu bagi meneliti dakwaan Thomas, dibentangkan kepada Kabinet bulan lepas.
Salinan laporan sulit itu dikatakan telah dibocorkan dalam talian, dan kini merupakan subjek siasatan polis.
MalaysiaNow tidak dapat memetik kandungan laporan tersebut.
Bagaimanapun, sumber rapat dengan siasatan sembilan bulan oleh pasukan itu berkata terdapat dapatan yang teruk mengenai kelakuan bekas peguam negara itu semasa memegang jawatan, termasuk tindakan yang menunjukkan beliau kurang pengetahuan mengenai undang-undang Malaysia dan ruang lingkup bidang kuasanya sebagai peguam negara.
Pasukan petugas yang terdiri daripada pakar undang-undang dan bekas pegawai kanan kehakiman diketuai bekas peguam besar Sarawak Fong Joo Chung, bagi meneliti dakwaan yang dibuat oleh Thomas dalam memoirnya "My Story: Justice in the Wilderness".
Buku itu mendapat kecaman daripada parti kerajaan dan pembangkang selain turut menjadi subjek dalam 240 laporan polis.
Selain itu, buku tersebut turut mengundang kritikan, yang antara lain, menyentuh gambaran negatifnya terhadap pegawai-pegawainya selain disifatkan sebagai naratif partisan dan berbaur perkauman.
Antara lain, Thomas berkata pegawai Jabatan Peguam Negara tidak layak mengendalikan kes berprofil tinggi seperti kes bekas perdana menteri Najib Razak, di mana ia dibidas peguam negara ketika ini Idrus Harun, mengatakan buku itu menunjukkan “pemikiran sempit daripada pengalaman singkat seorang yang tidak faham mengenai institusi perkhidmatan awam”.
"Dalam (laporan) siasatan ini, ada gambaran Thomas sebagai seseorang yang tidak mempunyai kemahiran untuk mengetuai badan kerajaan yang besar seperti Jabatan Peguam Negara,” kata sumber yang mengetahui mengenai siasatan pasukan sembilan anggota itu kepada MalaysiaNow.
Sumber turut berkata laporan pasukan petugas itu “sangat teliti dan terperinci", memetik beberapa contoh tingkah laku Thomas yang menunjukkan “kejahilannya terhadap undang-undang Malaysia".
Laporan itu juga mengatakan beliau turut membuat tindakan melangkaui skop tugasnya, dengan melantik individu bagi kes tertentu walaupun jelas terdapat konflik kepentingan.
"Peranan beliau dalam melantik bekas rakan sekolahnya bagi mengetuai Pusat Timbang Tara Antarabangsa Asia (AIAC), selepas memecat penyandang pengarahnya Sundra Rajoo turut disiasat dan dijelaskan secara terperinci," kata sumber itu.
Thomas turut didakwa mendapatkan khidmat peguam persendirian dalam isu-isu pertikaian membabitkan kerajaan, seperti cabaran Malaysia terhadap larangan Suruhanjaya Eropah terhadap minyak sawit dan kes rampasan kapal layar mewah Equanimity.
Kapal layar yang merupakan milik Low Taek Jho - ahli perniagaan yang terlibat dalam skandal penyelewengan berbilion ringgit dari 1MDB, dirampas pihak berkuasa Indonesia sebelum dikembalikan semula kepada Malaysia, di mana ia kemudiannya dijual kepada Genting Bhd susulan perbincangan yang diadakan di rumah Thomas.
"Laporan itu meneliti butiran bagaimana Thomas mencerca pegawainya kerana tidak mempunyai kepakaran bagi mengendalikan kes berkait Equanimity, di mana pasukan petugas khas yakin ia cukup untuk menimbulkan syak wasangka mengenai tindakannya untuk melibatkan peguam persendirian,” kata sumber itu.
Campur tangan dalam pelantikan hakim
Pasukan petugas khas turut berkata Thomas sepatutnya tidak terlibat dalam proses pelantikan hakim, namun beliau langsung tidak merahsiakan peranan yang dimainkannya dengan mengesyorkan nama calon hakim tertinggi kepada perdana menteri ketika itu, Dr Mahathir Mohamad.
“Ia berlaku sedangkan hakikatnya Thomas adalah peguam negara, bukannya ahli Suruhanjaya Pelantikan Kehakiman (SPK), badan yang ditugaskan untuk mengesyorkan calon hakim utama kepada perdana menteri.
"Namun, Thomas sendiri terang-terang kata beliau campur tangan dalam perkara ini," kata sumber itu.
Ekoran tindakan Thomas itu, tiga nama yang disyorkan oleh SPK diabaikan.
“Ia termasuk nama calon bagi jawatan ketua hakim negara, presiden Mahkamah Rayuan, dan ketua hakim Mahkamah Tinggi bagi Sabah dan Sarawak."
Pada Julai 2018, Richard Malanjum dilantik sebagai ketua hakim negara.
“Tetapi beliau bukan cadangan SPK, yang ketika itu mencadangkan Azahar Mohamed bagi menduduki jawatan tersebut.
"Begitu juga, Rohana Yusuf dan Abdul Rahman Sebli, dua nama yang disyorkan oleh SPK untuk jawatan presiden Mahkamah Rayuan dan ketua hakim bagi Sabah dan Sarawak, tidak dipertimbangkan."
Bekas rakan sekolah diberi jawatan
Pasukan petugas juga turut menemui isu salah guna kuasa oleh Thomas, apabila beliau menuduh Sundra, pengarah AIAC ketika itu melakukan rasuah berdasarkan surat yang tidak diketahui sumbernya.
“Selepas memaksa beliau meletakkan jawatan, Thomas melantik bekas rakan kongsinya Vinayak Prabhakar Pradhan sebagai pemangku pengarah AIAC. Ia dilakukan sebelum Sundra didapati bersalah melakukan rasuah seperti apa yang terkandung dalam surat yang menyasarkannya itu.
"Sekali lagi, hal ini bukan urusan peguam negara. Ia adalah tugas menteri undang-undang untuk mengendalikan pelantikan AIAC," kata sumber itu.
Thomas turut menyerang Sundra dalam beberapa petikan dalam bukunya dan menuduhnya melakukan rasuah.
Sundra mencabar tuduhan tersebut di mahkamah.
Pada April tahun lalu, Mahkamah Persekutuan memutuskan beliau mempunyai kekebalan terhadap pendakwaan.
Awal tahun ini, Thomas menerima kecaman berikutan keputusan timbang tara terhadap kerajaan Malaysia berkaitan tuntutan kumpulan pewaris sultan Sulu yang pernah memerintah beberapa bahagian Malaysia termasuk Sabah.
Proses timbang tara itu berakhir dengan Malaysia diperintahkan untuk membayar AS$14.9 bilion (RM60 bilion), di mana dalam penghakimannya, surat kontroversi Thomas pada 2019 berulang kali disebut.
Pengkritik berkata surat Thomas itu membantu kumpulan Sulu mengukuhkan penghujahan kes mereka.